text: 1Festo sayno niptinmi Agripa nergan Pabluta: “Imano cashgantapis canan wilayämay.” Saymi Pablo nergan: 2“Tayta Agripa, naupayquicho car cushicömi. Canan musyanayquipä wilashayqui Israel autoridäcuna manacagcunata tumpaycäyämashganta. 3Gamga musyanquimi Israel runacuna imano cayashgantapis y imapita rimanacuyashgantapis. Saymi maslata tantyarcunayquipä canan wilapäshayqui. 4“Marcächo y Jerusalenchöpis Israel mayëcuna lapanmi musyayan wamra cashgäpita-pasa imano cawashgätapis. 5Saynöpis musyayanmi magta cashgäpita-pasa fariseo runa cashgäta. Sayno cashgätaga quiquincunapis wilapäyäshunquimanmi. Waquin runacunapitaga fariseucuna masmi cumpliyan Moisés guelgashgan leycunata. Saynölami fariseo runa car nogapis lapanta cumplergä. 6“Tayta Dios unaypita-pasami Israel runacunata promitergan salvamagninsita cachamunanpä cashganta. Sayta wilacushgäpitami Israel autoridäcuna prësu sariyämash. Quiquincunapis Israel autoridäcunaga criyiyanmi salvamagninsita Tayta Dios cachamunanpä cashgantaga. Saymi pagasta junagta Tayta Diosta manacur shuyaraycäyan say nishganno salvamagninsita cachamunanpä cashganta. Say salvacogta Tayta Dios mayna cachamushganta wilacushgäpitami chiquiycäyäman. 8Say cachamushgan salvacogtaga wanuscasiyaptinpis Tayta Dios cawarisimushgami. Gamcuna ¿manacu criyiyanqui wanushcunata Tayta Dios cawarisimunanpä cashganta? 9“Nogapis manarä tantyar conträcuna chiquiyämashgannölami Nazaret marcapita cag Jesucristuta chasquicogcunata chiquergä. 10Mandag cüracuna cachamaptinmi Jesucristuta chasquicogcunata Jerusalencho ascagta carcilman wichgasergä. Saynölami paycunata wanusiptinpis: ‘Alimi wanusinqui’ nergä. 11Lapan sinagogacunacho ascagtami nacaseg cä Jesusta ñëgayänanpä. Fiyupa chiquirmi may-saypitapis prësu sarircur apamog cä. 12“Sayno prësu sarimunäpämi aywaycargä Damasco marcaman mandag cüracuna cachayämaptin. 13Saymi pulan junagno caycaptin ciëlupita nogacunaman chilapyämorgan intipita masrä. 14Sayno chilapyämuptin lapäcuna tuniyargä. Saychömi hebreo idiömacho cayno nimushganta wiyargä: ‘Saulo, Saulo, ¿imanirtä nogapa conträ sharcuycanqui? Sayno rurashpayquega picata jaytag törunöpis quiquiquimi nacanquipä.’ 15Saymi nergä: ‘¿Pitä canqui, taytay?’ Saymi nimargan: ‘Nogaga Jesusmi caycä. Yäracamagcunata gaticacharga nogapa conträmi caycanqui. 16¡Sharcuy! Gamta yuripashcä canan ricashgayquicunata y tantyasinäpä cagcunatapis wilacunayquipämi. 17Canan gamta cachashayqui Israel runacunaman y mana Israel runacunamanpis wilacuynëta wilacunayquipä. Wanusiyta munashogniquicunapa maquinpitami jorgushayquipä. 18Nishgäcunata wilaptiquimi runacuna tantyacuyanga jusalicur cawaycäyashganta cacharir noga munashgänöna cawayänanpä. Saynöpami Satanaspa munaynincho cawayashganpita Tayta Diospa maquinchöna cawayangapä. Nogaman yäracayämashpanmi lapan jusancunapita perdonash cayanga. Saynöpami lapanpis gloriaman char Tayta Diospa naupancho imayyagpis cushish cawayangapä.’ 19“Jesucristo sayno nicämaptenga ¿imanirtä rurämansu nimashgancunata, tayta Agripa? 20Saymi wilacuyninta wilapar galaycorgä Damascucho cag runacunata. Nircurmi wilacorgä Jerusalencho y Judea provinciacho cag waquin marcacunachöpis. Nircur mana Israel runacunatapis wilapargä jusancunata cacharir Tayta Diosninsi munashganno alicunata rurar cawayänanpämi. 21Sayta wilacushgäpitami Israel autoridäcuna templucho prësu sarircamar wanusiyta munayämargan. 22Prësu sararämaptinpis Tayta Diosninsimi yanapaycäman yachagtapis mana yachagtapis wilacuyninta wilapänäpä. Nogaga wilacuycä Moisés y waquin profëtacuna guelgayashgancunalatami. 23Paycuna guelgayargan Tayta Dios cachamushgan salvacog Cristo wanunanpä cashganta, nircur lapan runacunapitapis más puntata cawarimunanpä cashganta. Say guelgaraycashgannölami Jesucristo cawarimorgan Israel runacunata y mana Israel runacunatapis jusancunata perdonar salvananpä.” 24Pablo sayno wilaptinmi Festo nergan: “¡Pablo, aläpa estudiashgayquipitami löcuyash caycanqui!” 25Sayno niptinmi Pablo nergan: “Manami löcusu caycä. Nogaga juiciöchömi caycä, taytay. 26Cay nishgäcunataga lapan runacunapis musyayanmi. Saytaga tayta Agripapis musyanmi. Saymi paypa naupancho parlaycämö mana mansacuypa. 27Tayta Agripa, canan nimay. Tayta Diosninsipa profëtancuna niyashganta criyiycarga ¿imanirtä Jesucristo salvamagninsi cashgantapis wilaptë criyinquisu?” 28Saymi Agripa nergan: “¿Say nimashgalayquiwan chasquicunäpä cashgantacu yarpanqui?” 29Niptin nergan: “Imano captinpis noga munä gampis y caycho wiyamagcunapis Jesucristuta chasquicuyänayquitami. Isanga manami munäsu Jesucristuta chasquicuyashgayquipita nogano cadinash cayänayquitaga.” 30Saypitanami Agripa, warmin Berenice, Festo y saycho lapan jamaraycagcunapis yargucuyargan. 31Nircurmi quiquinpura parlayargan: “Cay runapataga manami ima jusantapis tarësu wanusish cananpä ni carcilcho wichgaränanpäpis.” 32Saymi Agripa nergan Festuta: “Romacho arreglananpä mana manacush captenga cay runata cacharishwanmi cargan. Cananga imano captinpis Romamanrä apasishun manacushgannöla saycho arreglananpä.”


c: text/html

text: 1Soco ra Jesús cuahan ra yucu cha nañi Olivo. 2Ta cha inga quɨvɨ cuhva cha vachi cundichin, cuahan tucu ra inga chaha vehe ñuhu cahnu. Ta tandɨhɨ ñáyɨvɨ tuhva̱ ñu nu nyaá ra. Ta maa ra chicunyaa̱ ra ta quichaha cahan ra nuu ñu. 3Tyicuan ta ra sacuahá cuenda ley ta ra cuví fariseo chaa̱ coyo ra chihin noo ñaha iyó yɨɨ vatyi natɨɨ̱n ra chi ña nu cuatyi ña chihin inga rayɨɨ. Ta cuatyaa ra chi ña mahñu ñáyɨvɨ nyicú cuan. 4Ta quichaha cacatyí ra chi ra Jesús: ―Maestro, ñaha sɨhɨ ihya natɨɨ̱n ndi chi ña nu cuatyi ña chihin inga rayɨɨ. 5Ta ley cha tyaa̱ ra Moisés catyí chi vatyi nacahñi yo chihin yuu chi ñusɨhɨ cha sacuví tyehe caa. ¿Ta yoho, yoso caa catyun vityin? ―catyí ra chi ra. 6Cacatyi̱ ra tuhun ihya chi ra Jesús cha cuenda cha nducú nyehe ra chi ra tacuhva tyaa ra noo cuatyi sɨquɨ ra. Tyicuan ta ra Jesús chicunyaa̱ tyayɨɨ ra nu ñuhú ta quichaha̱ tyaa ra letra nu ñuhú chihin nundaha ra. 7Soco vatyi candacá tuhun ca ra chi ra, tyicuan ta nicuinanyaa̱ ra ta catyí ra chi ra: ―Xihna ca nyoho cha ñahri cuatyi ndo que̱hen ndo yuu ta ca̱ñi ndo chi ña ―catyí ra chi ra. 8Ta nicunyaa̱ tucu ra ta quichaha sañihi ra tyaa ra letra nu ñuhú. 9Soco maa ra cha cachiñi̱ ra tuhun ihya, tuvi̱ iñi ra tyi iyó tucu cuatyi maa ra. Ta quichaha quita coyo tahan tahan ri ra, quichaha xihna ca ra chahnu. Ta cuhva cha ndɨhɨ ra quita̱ coyo ta ndoo̱ noo tuhun ca maa ra Jesús chihin ñaha sɨhɨ cuan mahñu nu nyicu ñáyɨvɨ. 10Tyicuan ta nicuinanyaa̱ ra Jesús ta nyehe ra tyi cha cuahan coyo ra cuan ta ndoo̱ noo tuhun ri ca ñaha. Tyicuan ta catyí ra chi ña: ―¿Nya nyaá ra tyaa̱ cuatyi sɨcun vityin? ¿Yori ni minoo ca ra cuñí cahñi chuun? ―catyí ra chi ña. 11Ta nacaha̱n ña ta catyí ña: ―Ni nonga ra, Tata. Tyicuan ta ra Jesús catyí ra chi ña: ―Ni yuhu ta ma cahñi chuun. Cua̱han vityin. Ta ma sacuvi con cuatyi ―catyí ra chi ña. 12Tyicuan ta caha̱n tucu ra Jesús nuu ñáyɨvɨ inga chaha, ta catyí ra chi ñu: ―Yuhu cuví ra cha sandichin añima ñáyɨvɨ iyó sɨquɨ ñuhu ñayɨvɨ̱. Yóó cha nyicón chii, coo ñu noo ñayɨvɨ̱ chaa nu ndichin. Ta ma caca noo maa ñu nu ñaa iñi ―catyí ra Jesús chi ñu. 13Tyicuan ta ra cacuví fariseo cacatyí ra chi ra: ―Yoho, cahún tumañi iñi cuenda maun. Ta yucuan ña ndicha ―catyí ra chi ra. 14Nacaha̱n ra Jesús ta catyí ra: ―Vasɨ suri mai cahín tumañi iñi cuende, soco ndicha cha cahin vatyi yuhu chité nya ityi quichi̱ ta nya ityi cuahín. Soco nyoho ña chitó ndo nya ityi quichi̱ ni nya ityi cuahín. 15Nyoho yatyin xaan cahan ndo cha caa ñáyɨvɨ. Soco yuhu, yori chi cahin cha caa. 16Soco tatu catyi cha caa ñáyɨvɨ, catyí cha ndicha. Vatyi ñima noo ri mai nyehí, soco Suti ra cha tachi chii, ican ra nyehé chihin. 17Nu ley nyoho nyaá vatyi tatu uvi ra chaha cha ndaa, cuñí chi chinó iñi yo cha ndaa cuan. 18Ta vityin vaha, suri mai cuví cha ndaa cuenda mai. Ta Suti, ra cha tachi̱ chii, cuví inga cha ndaa ―catyí ra Jesús chi ra. 19Tyicuan ta candaca̱ tuhun ra chi ra: ―¿Nya nyaá sutun? Ta ra Jesús catyí ra: ―Nyoho ña ñohó nuu ndo chi yuhu. Ta ni chi Suti ña ñohó nuu ndo. Tyehe ta ñohó nuu ndo chii, cohon nuu ndo chi Suti ―catyí ra. 20Tuhun ihya caha̱n ra Jesús cha nɨ ri ca cha sañahá ra chichi vehe ñuhu cahnu, nu nyaá caja nu tyihí ñáyɨvɨ xuhun. Soco yori tyihi̱ chi ra vehe caa, vatyi ta chaa ca quɨvɨ cha tahán chi cohon ra. 21Ra Jesús catyí ra chi ra cacuvi fariseo inga chaha: ―Yuhu cuhin, ta nyoho cunanducu ndo chii, soco cucúvi ndo ta cundoo cuatyi ndo sɨquɨ ndo. Nu cuahan yuhu, nyoho ma cuvi cuhun ndo ―catyí ra Jesús chi ñu. 22Tyicuan ta ra cacuví nuu chi ñu Israel cacatyí ra: ―¿Atu cucahñi maa ra chi ra? vatyi catyí ra vatyi ma cuvi cuhun yo nu cuahan ra ―cacatyí ra. 23Tyicuan ta ra Jesús catyí ra: ―Nyoho ra cuenda ityi yuvi ihya cuví ndo. Soco yuhu ra cuenda ityi sɨquɨ cuví. Nyoho ñu ñuhu ñayɨvɨ̱ ihya cuví ndo. Soco yuhu ñima ra ñuhu ñayɨvɨ̱ ihya cuví. 24Yucuan chaha catyí chi ndo vatyi cucúvi ndo ta cundoo cuatyi ndo sɨquɨ ndo. Vatyi tatu ña chinó iñi ndo cha yuhu cuví ra tinyaá cuatyi ndo, cundoo cuatyi ndo sɨquɨ ndo quɨvɨ cúvi ndo ―catyí ra Jesús chi ra. 25Tyicuan ta quichaha candaca̱ tuhun ra chi ra, ta catyí ra: ―¿Yóó ra cuví yoho? Ta ra Jesús nacaha̱n ra ta catyí ra: ―Cha yaha catyi̱ chi ndo nyata quɨvɨ xihna ri. 26Cuaha xaan ca cha nyaá cha catyi chi ndo, ta cuaha xaan ca nyaá catyi cha caá ndo. Soco tuhun cha catyí yuhu chi ñáyɨvɨ iyó sɨquɨ ñuhu ñayɨvɨ̱, tuhun cha chiñi̱ cha cahán ra cha tachi̱ chii cuví. Ta maa ra cahán ra cha ndicha ―catyí ra. 27Soco maa ra cacuví nuu chi ñu Israel ña cutuñi̱ iñi ra vatyi tuhun Nyoo Sutu yo cahán ra chihin ra. 28Yucuan chaha catyi̱ ra chi ra: ―Cutyaa ndo chi ra cuví Rayɨɨ cha quichi nya gloria nu cruzi. Tyicuan ta cunacoto ndo vatyi yuhu cuví, ta cucoto ndo vatyi tyiño sahí ñima cha cuenda mai sacuví, soco cahín cha sañahá Suti chii. 29Vatyi Suti, ra cha tachi̱ chii, nyaá ra chihin. Ta ña sandoó ra chii cha maa ri mai. Vatyi yuhu tyicuan ri sacuví cuhva cuñí ra ―catyí ra Jesús. 30Cha cahán ra Jesús tuhun ihya, cuaha ra quichaha chino iñi ra chi ra. 31Tyicuan ta catyí ra Jesús chi ra cacuvi nuu chi ñu Israel cha chinó iñi chi ra: ―Tatu nyoho ta sañihi ca ndo sacuvi ndo cuhva sañahí chi ndo, cuchaa ndo cuví ndo noo ñu yɨhɨ cuende. 32Ta cucoto ndo cha ndicha. Ta chihin cha ndicha cuan cundoo ndo libre ―catyí ra. 33Ta canacahán ra ta catyí ra: ―Nyuhu ñáyɨvɨ vachi tata ra Abraham cuví ndi. Ta ni noo chaha ta cuvi ca ndi musu chi ni noo ñáyɨvɨ. ¿Yoso caa cha catyí yoho tyi ndoo ndi libre? ―catyí ra chi ra. 34Ta ra Jesús catyí ra: ―Cha ndicha catyí chi ndo vatyi tandɨhɨ ñu sacuví cha quiñi caa, musu cuenda cha quiñi caa cuví ñu. 35Noo musu ña nyaá ra vehe chitoho ra tyicuan ri. Soco noo sehe ra cuví chitoho cuan, nyaá ra tyicuan ri chihin sutu ra. 36Yucuan chaha tatu yuhu cha cuví Sehe Nyoo ta tave chi ndo ndaha ra ña vaha, ndicha cuii cucoo ndo libre. 37Cha chité vatyi ñáyɨvɨ chi ra Abraham cuví chi ndo. Soco yɨhɨ́ ndo cuñí ndo cahñi ndo chii, vatyi ña tɨɨ́n cuenda ndo tuhun cahin. 38Yuhu cahín cha sañaha̱ Suti chii. Ta nyoho sacuví ndo cha catyi̱ sutu ndo chi ndo ―catyí ra chi ra. 39Ta canacaha̱n ra ta catyí ra: ―Sutu ndi cuví chi ra Abraham ―catyí ra. Soco ra Jesús catyí ra chi ra: ―Tyehe ta ndicha cha sehe ra Abraham cuví chi ndo, sacuví ndo cha sacuvi̱ ra. 40Soco nyoho, vasɨ catyí chi ndo cha ndicha cha sañaha̱ Nyoo chii, nyoho cuñí ndo cahñi ndo chii. ¡Ra Abraham ña sacuvi̱ ra cha tyicuan caa! 41Nyoho tari sacuví sutu ndo, sacuví ndo ―catyí ra chi ra. Tyicuan ta nacaha̱n ra ta catyí ra: ―Nyuhu ñima sehe ndahvi ñu cuví chi ndi. Iyó noo ri sutu ndi ta ican ra cuví Nyoo ―catyí ñu. 42Tyicuan ta ra Jesús catyí ra: ―Tyehe ta ndicha cha Nyoo cuví sutu ndo, nyoho cuñí ndo chii. Vatyi yuhu quite̱ nu nyaá ra ta chai̱ nyehe. Ña vachí cuenda mai, soco Nyoo tachi̱ chii. 43¿Ñáá tuhun cha ña cutuñí iñi ndo tuhun cha catyí chi ndo? Cha cuenda tyi ña cuñí ndo tyasohó ndo tuhun cahín. 44Cuihna ican ra cuví sutu ndo. Ta sehe ra cuví chi ndo. Ta cuñí ndo sacuvi ndo cuhva cuñí ra. Ra chahñí ñáyɨvɨ cuví cuihna nyata quɨvɨ xihna ri. Ni noo chaha ña sacuví ra cha ndicha. Ta ni noo chaha ña cahán ra cha ndicha. Cuhva cha cahán ra cuendu, cahán ra cuhva caá ra, vatyi cuendu ra. Ta sutu ñu cuendu cuví chi ra. 45Ta yuhu vatyi cahín cha ndicha, ña chinó iñi ndo chii. 46¿Nya noo nyoho cuví catyi ndo vatyi yuhu iyó noo cuatyi? Ni noo ndo. Ta cha tyicuan caa cahín cha ndicha, ¿ñáá tuhun cha ña chinó iñi ndo chii? 47Ñu cuenda Nyoo tyasohó ñu tuhun cahán Nyoo. Soco vatyi nyoho ñima ñu cuenda Nyoo cuví ndo, yucuan chaha ña cuñí ndo tyasoho ndo tuhun cahín ―catyí ra Jesús. 48Tyicuan ta ra cacuvi nuu chi ñu Israel cacatyí ra chi ra: ―¿Atu ña ndicha vatyi yoho ra ñuu Samaria cuvún, ta ñohó noo tatyi ña vaha chuun? ―cacatyí ra chi ra. 49Ta nacaha̱n ra Jesús ta catyí ra: ―Ñahri tatyi ña vaha ñohó chi yuhu. Chi Suti sacahní. Ta nyoho cahán ña vaha ndo sɨqui. 50Yuhu ña nanduquí nu sacahnu ñáyɨvɨ chii, soco iyó noo ra nanducú cha sacahnu ñu chii. Ta maa ra cunyehe ra tatu sacahnú ndo chii. 51Cha ndicha catyí vatyi ñu quichahá tuhun cahín ma chaa tuhun chihi añima ñu ―catyí ra Jesús chi ra. 52Tyicuan ta ra Israel cuan canacaha̱n ra ta catyí ra: ―Vityin chitó vaha ndi vatyi yɨhɨ́ noo tatyi ña vaha chuun. Vatyi ra Abraham ta tandɨhɨ ra cuví profeta Nyoo cachihi̱ ra. Ta yoho catyún vatyi ñu quichahá tuhun cahún ma cúvi maa ñu. 53¿Atu cahnu ca ra cuví yoho ican saha sutu ndi ra Abraham? Maa ra chihi̱ ra ta ra cuví profeta Nyoo ñandɨhɨ. ¿Yóó ra cuví yoho cuñí maun? ―catyí ra chi ra. 54Ta nacaha̱n ra Jesús ta catyí ra: ―Tatu suri mai sacahní chii, ñahri maa vale cuan. Soco ra sacahnú chii, ican cuví Suti. Ta suri maa ra cuví cha catyí nyoho tyi Nyoo cuenda ndo cuví chi ra. 55Soco nyoho ña ñohó nuu ndo chi ra. Yuhu, ñohó nui chi ra. Ta tatu catyí tyi ña ñohó nui chi ra, cuví noo ra cuendu tari nyoho. Soco yuhu ndicha cha ñohó nui chi ra, ta quichahí tuhun cahán ra. 56Ra Abraham sutu chahnu ndo cusɨɨ xaan cuñi̱ ra vatyi cunyehe ra quɨvɨ quichi yuhu sɨquɨ ñuhu ñayɨvɨ̱. Ta nyehe̱ ra ta cusɨɨ xaan cuñí ra ―catyí ra Jesús chi ñu. 57Tyicuan ta ra Israel cuan cacatyí ra chi ra Jesús: ―Ni uvi xico uchi cuiya ta quita con, ta catyún tyi nyehu̱n chi ra Abraham. 58Ta ra Jesús nacaha̱n ra ta catyí ra: ―Cha ndicha catyí chi ndo vatyi nyata ni cumañi coo ra Abraham ta cha iyó yuhu ―catyí ra Jesús chi ra. 59Tyicuan ta quehe̱n ra yuu vatyi cañi ra chi ra Jesús. Soco maa ra quɨhvɨ̱ xehe ra, ta quita̱ ra chichi vehe ñuhu cuan. Ta yaha̱ ra mahñu ra ta cuahan ra.

robotstxt: allowed

filter: keep


text: 1Tata Diosqa Moisesta nisqa: Uj castigotawan Faraonman, Egipto runasmanwan apamusaj. Chaymantaraj qankunata kaymanta rejta saqesonqachej. Cheqamanta pay kikin kaymanta qharqosonqachej. 2Kunantaj niy israelitasman, qharisman warmisman, sapa uj qayllankupi kaj egipciosmanta mañakunankuta imaschá qolqemanta, qorimanta ruwasqa kashan, chay imasta, nispa. 3Tata Diosqa may k'achasman tukucherqa egipciosta israelitaspa ñawpaqempi. Chantapis Faraonpa kamachisnin Moisesta qhawarqanku may yachayniyoj runapaj, jinallatataj tukuynin Egiptopi kaj runaspis yuyarqanku. 4Chantá Moisesqa Faraonta nillarqataj: Ajinatamin nin Tata Dios: Chawpi tutata jamuspa, tukuynin Egiptonta pasasaj. 5Chaypacha wañonqanku egipciospa tukuy kuraj kaj churisninku, qallarispa kamachina tiyanapi tiyasqa Faraonpa kuraj kaj churinmantapacha; warmi kamachi molinota muyuchejpa kuraj kaj churimpis wañullanqapuni. Chantá wañullanqankutaj tukuy uywaspa phiwi uñasninkupis. 6Egiptopeqa manchay waqay kanqa tukuynimpi; chayqa ni jayk'aj karqachu, nitaj jayk'ajpis kanqachu. 7Qankuna yachanaykichejpaj imaynatachus Tata Dios waj jinamanta egipciosta qhawasqanta, israelitastataj waj jinamanta, israelitastaqa ni alqollapis ayñanqachu, nitaj israelitaspa ima uywallantapis. 8Chaymantaqa tukuy kuraj kamachisniyki jamuwanqanku, ñawpaqeyman qonqoriykukuspataj, niwanqanku: Ripuychej, qan, chantá pikunachá qanwan kashanku, chaykunapis, nispa. Chay qhepantataj noqaqa ripusaj, nispa nerqa Moisesqa. Chantá may phiñasqa llojsiporqa Faraonpa ñawpaqenmanta. 9Chaymanta Tata Diosqa Moisesta nerqa: Faraonqa manapuni kasusonqachejchu. Pay ajina kasqanrayku, t'ukuna ruwanasniy ashkhayanqa kay tukuynin Egiptopi. 10Moiseswan, Aaronwan chay t'ukuna imasta ruwasqanku Faraonpa ñawpaqempi. Tata Diostajrí Faraonpa sonqonta rumiyachisqa, chayrayku israelitasta mana saqerqachu nacionninmanta llojsinankuta.


text:
Didí
Waldir Pereira, "Didí" , sutiyuq runaqa (* 8 ñiqin kantaray killapi 1928 watapi paqarisqa Rio de Janeiro llaqtapi - † 12 ñiqin aymuray killapi 2001 watapi paqarisqa Rio de Janeiro llaqtapi ) huk Brasil mama llaqtayuq piluta hayt'aqmi wan pukllaykamachiq karqan.
Yuyarina
Klubkuna[llamk'apuy | pukyuta llamk'apuy]
Suñaykuna[llamk'apuy | pukyuta llamk'apuy]
Mama llaqta Kupakuna[llamk'apuy | pukyuta llamk'apuy]
Mamallaqtapura Kupakuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Didí.
- Fifa.com
- Brasil y el fútbol despiden a Didí
- Real Madrid fans: Waldir pereyra Didí


text: 1Chaymantataq uma sacerdote Josueta qhawachiwarqan, paymi Señor Diospa angelninpa ñawpaqenpi sayashasqa, Satanastaq payta ch'atananpaq paña ladonpi sayashasqa. 2Señor Diostaq Satanasta nirqan: –Yaw, Satanás, ñoqan phiñariyki, ñoqan Jerusalenta akllakurqani, qantataqmi phiñariyki. Kay runaqa kanaykusqamanta aysarqamusqa qoqomisqa k'ullu hinan, nispa. 3Josuetaq angelpa ñawpaqenpi qhellillaña p'achawan p'achasqa sayashasqa. 4Hinan angelqa kamachinkunata kamachirqan: –Chay qhelli p'achata ch'utiychis, nispa. Hinaspan Josueta nirqan: –Kayqa, huchaykitan qechupuyki, sumaq p'achawantaq p'achachiyki, nispa. 5Chaymantataq nirqan: –Ch'uya mayt'unawan umanman churaychis, nispa. Señor Diospa angelnin sayashanankamataq chaywan umanman churaykurqanku, sumaq p'achawanpas p'achaykachirqanku. 6Hinan Señor Diospa angelninqa Josueta nirqan: 7–Tukuy-atiyniyoq Señor Diosmi nin: Ñanniykunapichus purinki, kamachikusqaykunatapas hunt'ankitaqchus chayqa, qanpas yupaychana wasiypin kamachikunki, wasi patioykunatapas waqaychallankitaqmi, qanpas qayllaykamuwayta atillankitaqmi imaynan kay kamachiykunapas qayllaykamuwan hinata. 8Uma sacerdote Josué, uyariway. Qankuna Josuepa ñawpaqenpi tiyashaq sacerdote-masikunapas, uyarillawaychistaq. Ñoqan “Ch'ikchimuq” nisqa sutiyoq kamachiyta pusamusaq, chayraykun qankunaqa llaqtaq allin kananpaq señalkuna kankichis. 9¡Qhawariychis Josuepa ñawpaqenpi churasqay rumita! Kay sapallan rumiqa qanchis ladoyoqmi, ñoqa kikiymi chay rumipi thupaspa qelqasaq, huk p'unchayllapitaqmi kay suyumanta huchata qechusaq. Ñoqa Tukuy-atiyniyoq Señor Diosmi chayta nini. 10Chay p'unchaypin sapankaykichis runa-masiykichista waqyarinkichis uvas yura k'uchupipas higos sach'a k'uchupipas kuska llanthukunaykichispaq. Ñoqa Tukuy-atiyniyoq Señor Diosmi chayta nini.


text:
1
Diospa Siminmanta
1Tukuy imapa qallariyninpiqa Simiqa karqañam, chay Simiqa Dioswanmi karqa, chay Simiqa Diosmi. 2Paymi tukuy imapa qallariyninpi Dioswan karqa. 3Paynintakamam tukuy imapas unanchasqa karqa, mana paywanqa manam imapas unanchasqachu karqa. 4Kawsaymi paypi karqa, chay kawsaymi llapa runakunapaq achkiy karqa. 5Kay achkiymi tutayaypi kancharirqa, tutayaypas manam wañuchiyta atirqachu.
6 # Mt 3.1Mr 1.4Lc 3.1-2 Diosmi huk runata kachamurqa, sutinmi karqa Juan. 7Paymi chay achkiymanta willakunanpaq testigo hina hamurqa, chaynapi Juannintakama lliw runakuna creenankupaq. 8Juanqa manam chay achkiychu karqa, aswanqa chay achkiymanta willakunanpaq kachamusqallam. 9Llapa runakunata kanchariq cheqap achkiymi kay pachaman hamurqa.
10Kay pachapim karqa, kay pachapas paynintakama unanchasqam karqa, runakunam ichaqa mana reqsirqakuchu. 11Paypa kaqmanmi hamurqa, paypa kaqkunam ichaqa mana chaskirqakuchu. 12Haykam payta chaskispa iñiqninkunamanmi ichaqa atiyta qorqa Diospa churinña kanankupaq. 13Paykunaqa manam nacerqaku yawarmantachu, manataqmi aychaman hinachu, nitaqmi runapa munasqanman hinachu, aswanqa Diosmantam.
14Chay Simim runayaruspan ñoqanchikwan yacharqa. Atiynintapas rikurqanchikmi, chay atiytam sapallan Churin kasqanrayku Taytamanta chaskirqa, payqa kuyakuywan hinaspa cheqap kaywan huntarisqam karqa. 15Juanmi paymanta willakuspan nirqa:
Paymantam nirqani: “Qepay hamuqqa ñoqamantaqa atiyniyuqmi, payqa manaraqpas nacechkaptiyqa karqañam”, nispay.
16Paypa tukuy kapuqninmantam chani-chaninta mana imallapaq chaskinchik. 17Leyqa Moisesnintakamam qomusqa karqa, kuyakuywan cheqap kaqmi ichaqa Jesucristontakama hamuwarqanchik. 18Diostaqa manam pipas rikurqachu, aswanqa sapallan Churinmi Dios kasqanrayku hinaspa Taytanwan huklla kasqanrayku, imaynam Dios kasqanta reqsichiwarqanchik, nispa.
Bautizaq Juanpa willakusqanmanta
(Mt 3.11-12. Mr 1.7-8. Lc 3.15-17)
19Kaynatam Juan willakurqa, Judiokunapa kamachiqninkunam Jerusalenmanta sacerdotekunata hinaspa levitakunata kacharqaku: ¿Pitaq kanki? nispa Juanta tapumunankupaq.
20Chaymi Juanñataq mana llullakuspa willakurqa:
Manam ñoqachu Cristoqa kani, nispa.
21 # Mal 4.5 # Dt 18.1518 Hinaptinmi tapurqaku:
Chaynaqa, ¿pitaq kanki? ¿icha profeta Eliaschu? nispanku.
Juanñataqmi nirqa:
Manam ñoqaqa Eliaschu kani, nispa.
Chaymi paykunañataq kaqllamanta tapurqaku:
¿Icha qamchu Diospa kachamusqan profeta kachkanki? nispanku.
Juanñataqmi nirqa:
Manam paychu kani, nispa.
22Hinaptinmi nirqaku:
Chaynaqa, ¿pitaq kanki? Kachamuwaqniykumanmi willanayku. ¿Pim kasqaykitataq niwankikuman? nispanku.
23 # Is 40.3 Chaymi Juan nirqa:
Ñoqaqa kani profeta Isaiaspa nisqanpi hina: “Señorpa hamunan ñanta derechaychik” nispa purunpi qayakuqmi.
24Juanta tapumunankupaq riqkunaqa fariseokunam karqaku. 25Paykunam musoqmanta tapuspa nirqaku:
Mana Cristopas, ni Eliaspas, nitaq profetapas kachkaspaykiqa ¿imanasqataq bautizankiqa? nispanku.
26Juanñataqmi nirqa:
Ñoqaqa yakullawanmi bautizani, ichaqa qamkuna ukupim kachkan mana reqsisqaykichik. 27Paymi qepay hamuqqa. Paypataqa manam usutanpa watullantapas paskanaypaq hinachu kani, nispan.
28Chaykunaqa pasakurqa Jordán mayupa waklawnin #1.28 Betabarapa huknin sutinqa Betaniam.Betábara lawpim, chaypim Juan bautizachkarqa.
Jesusqa Diospa churin kasqanmanta
29Juanmi paqarinnintin punchaw rikururqa Jesusta paypa lawman hamuchkaqta, hinaspanmi nirqa:
Qawaychik, paymi llapa runakunapa huchanta mayllaq Diospa #1.29 Cordero nispaqa nichkan Señor Jesucristomantam.Corderonqa. 30Paymantam nirqani: “Qepay hamuqqa ñoqamantapas ñawpaq kaqraqmi, payqa manaraqpas kachkaptiymi karqaña”, nispay. 31Manam ñoqapas reqsirqanichu, ichaqa yakuwanmi bautizarqani, chaynapi Israel runakuna reqsinankupaq, nispa.
32Juanqa nirqataqmi:
Ñoqam rikurqani Chuya Espíritu hanaq pachamanta paloma hina uraykamuspa Jesuspa hawanman tiyaykuqta. 33Manam paytaqa reqsirqanichu, ichaqa yakupi bautizanaypaq kachamuwaqniymi niwarqa: “Pimanmi Chuya Espíritu uraykamuspa hawanman tiyaykuqta rikusqaykim Chuya Espirituwan bautizaqqa”, nispa. 34Kunanqa rikuykuniñam, chayraykum Diospa Churin kasqanta willakuni, nispa.
Jesuspa punta kaq discipulonkunamanta
35Paqarinnintin punchawmi Bautizaq Juanqa huktawan maymi kasqanpi, iskay discipulonkunawan kachkarqa. 36Hinaspanmi chayninta Jesús pasachkaqta rikuruspan nirqa:
“Qawaychik, paymi Diospa Corderonqa”, nispa.
37Chaymi Juanpa iskay discipulonkuna chayta uyariykuspanku Jesusta qatikurqaku. 38Jesusñataqmi muyuriykuspan, paykuna qatimusqanta qawarispan kaynata nirqa:
¿Imatataq maskachkankichik? nispa.
Paykunañataqmi nirqaku:
Yachachikuq ¿maypitaq yachanki? nispanku.
39Hinaptinmi Jesusñataq nirqa:
Hakuchik qawamunaykichikpaq, nispa.
Chaymi rispanku Jesuspa maypim yachasqanta qawamurqaku, hinaspankum tawa hora tardeykuyña kasqanrayku paywan chay punchaw qeparqaku.
40Simón Pedropa wawqen Andresmi karqa Juanpa nisqanta uyariykuspa Jesusta qatikuqkunapa huknin. 41Paymi puntata wawqen Simonta tariykurqa, hinaspanmi nirqa:
Mesiastam tariramuniku, nispa. (Mesiasqa Cristo ninanmi)
42Hinaspanmi Andresqa wawqen Simonta Jesuspa kasqanman pusarqa. Jesusñataqmi Simonta rikuykuspan nirqa:
Qamqa Juanpa churin Simonmi kanki, kunanmantaqa Cefasñam sutiki kanqa, nispa. (Cefasqa Pedro ninanmi)
Felipetawan Natanaelta Jesuspa qayasqanmanta
43Jesusmi paqarinnintinta Galilea lawman rinanpaq kachkaspa Felipewan tuparurqa, hinaspam nirqa:
Qatiway, nispan.
44Felipeqa karqa Betsaida llaqtayuqmi, hina chay llaqtayuqtaqmi karqaku Andreswan Pedropas. 45Felipem Natanaelta tariruspan nirqa:
Tariramunikum huk runata, paymantam Moisespas chaynataq profetakunapas qellqarqa. Payqa Joseypa churin Nazaret llaqtayuq Jesusmi, nispa.
46Chaymi Natanael nirqa:
¿Yaqachu Nazaret llaqtamanta ima allinpas lloqsiramunman? nispa.
Hinaptinmi Felipeñataq nirqa:
Hakuchik qawamunaykipaq, nispa.
47Jesusñataqmi Natanaelta rikuruspan nirqa:
Kay hamuq runaqa cheqap israelitam, paypiqa manam ima engañopas kanchu, nispa.
48Chaymi Natanaelñataq tapurqa:
¿Maypitaq reqsinakurqanchik? nispa.
Jesusñataqmi nirqa:
Manaraqpas Felipe willasuchkaptikim higos sachapa sikinpi kachkaqta rikurqayki, nispa.
49Chaymi Natanaelñataq nirqa:
Yachachikuq, qamqa Diospa Churinmi kanki, Israel runakunapa reyninmi kanki, nispa.
50Jesusñataqmi nirqa:
¿Higospa sikinpim rikurqayki nisqayraykuchu creerunki? Chaymantapas aswan mas hatun kaqkunataraqmi rikunki.
51 # Gn 28.12 Cheqaptapunim nikichik: Kunanmantam rikunkichik hanaq pachata kicharayachkaqta hinaspa Diospa angelninkuna runapa Churinpa hawanman uraykamuspa wicharichkaqta, nispa.


text: 1Soldadosta kamachejkuna ukhumanta Careaj churin Johanán, Osaiaspa churin Azariaspis, jinataj tukuy aylluntimpi juch'uymanta jatunkama, 2profeta Jeremiasman qayllaykuspa, nerqanku: Uyaririwayku kay mañakusqaykuta, amataj qhesachawaykuchu. Kay pisi puchojkunapaj Diosniykimanta mañapuwayku. Ñawpajta ashkhas karqayku. Kunantajrí uj chhikallaña puchurpariyku, kay imaynatachus rikunki, ajinallaña. 3Señorniyki Tata Diosmanta mañapuwayku rikuchinawaykupaj imaynatachus ninaykuta, imatatajchus ruwanaykuta. 4Chantá Jeremías paykunaman kuticherqa: Walej, Señorniykichej Tata Diosmanta qankunarayku mañasaj imaynatachus mañawasqaykichejman jina; chantá rejsichisqaykichej tukuy imatachus Dios kutichiwasqanta, ni imata pakaspa, nispa. 5Chaypacha paykuna Jeremiasta nerqanku: Señorniyki Tata Dios noqaykoj contraykupi cheqa testigo kachun, sichus Señorniyki Tata Diospa noqaykuman qannejta nisqanta mana junt'aykuman chayqa. 6Allimpis chayrí manapis kachun, Señorninchej Tata Diostaqa kasusqaykupuni, pimanchus parlanaykita nerqanki, chayman, jinamanta allin rinawaykupaj, nispa. 7Chunka p'unchaymanta qhepaman Tata Diosqa Jeremiasman parlarqa. 8Chantá Jeremiasqa Careaj churin Johananta wajyarqa, jinallataj paywan kasharqanku, chay soldadosta kamachejkunatapis, jinallataj tukuy runasta juch'uymanta jatunkama. 9Paykunamantaj nerqa: Qankuna niwarqankichej Israelpa Señornin Tata Diosmanta mañapunayta, Paytaj kay jinata nin: 10Sichus qankuna kay jallp'api tiyakuytapuni munankichej chayqa, Noqa qankunata aswan allin kajwan yanapasqaykichej. Mana chinkachisqaykichejchu; sach'ata jina plantasqaykichej, manataj t'irasqaykichejchu. Mayta sonqoyta nanachikuni kay ñak'ariykunata qankunaman apachimusqaymanta. 11Babiloniamanta reyta ama manchachikuychejchu, mayqentachus mayta manchachikunkichej, chayta. Ama paytaqa manchachikuychejchu, imaraykuchus Noqa qankunawan kashani salvanasuykichejpaj, qankunata kacharichinaypajtaj paypa atiyninmanta. Noqa Tata Diosmin chayta nini. 12Qankunamantataj khuyakuspa, Babiloniamanta reypa sonqonta wakichisaj khuyaspa jallp'aykichejman kutichimpusunaykichejpaj. 13Ichapis niwajchej: Mana kay jallp'api tiyakusqaykuchu, nispa, jinamanta Señorniykichej Tata Diosta mana kasuspa; nillawajchejtaj: 14Egiptoman tiyakoj ripuyta munayku, maypichus wañuchinaku maqanakusta mana rikusqaykuchu, manataj cornetata waqajta uyarisqaykuchu, manallataj yarqhaymantapis wañusqaykuchu, chayman, nispa. 15Chaytachus ninkichej chayqa, qankuna Judamanta puchojkuna uyariychej Israelpa Diosnin Tukuy Atiyniyoj Tata Dios imatachus nisqanta: Sichus qankuna Egiptomampuni ripuyta munankichej chayqa, 16wañuchinaku maqanaku, yarqhay, mayqenkunatachus qankuna manchachikushankichej, chaypuni chayamusonqachej, jaqaypitaj wañunkichej. 17Egiptoman rispa tukuyniykichej tiyakamuyta munashajkunaqa chaypi wañuchinaku maqanakupi wañunkichej, chayrí yarqhaywan, chantá wañuchej onqoywan ima. Manapuni pipis kawsashajqa qhepakonqachu, manataj pipis llusp'enqachu chay ñak'ariykunata qankunaman apachimusqaymantaqa. 18Israelpa Diosnin Tukuy Atiyniyoj Tata Diosqa nillantaj: Imaynatachus phiñakuyniy k'ajarerqa Jerusalenpi tiyakojkunaj contrankupi, ajinallatataj qankunaj contraykichejpipis oqharikusaj, sichus qankuna Egiptoman ripunkichej chayqa. Qankunapi tukuypa rikunanta maldicionniy rikuchisqa kanampaj, mayta t'ukunapaj jina kanqa, manataj jayk'aj kay jallp'ata rikunkichejñachu. 19Qankuna Judá ayllumanta puchojkuna, Tata Dios kamachisunkichej Egiptoman ama kutinaykichejta. Allinta yachaychej; noqa kunan allinta k'amishaykichej: 20Qankuna jatunta pantarqankichej, maypachachus kay jinata nerqankichej chaypacha: Señorniyki Tata Diosmanta noqaykurayku mañaripuwayku, yachachiwaykutaj tukuy Pay kamachiwasqasniykuta, chayman jina ruwanaykupaj, nispa. 21Noqa kunan qankunaman rejsichiykichej, imastachus Tata Dios qankunaman ninayta kamachiwarqa, chayta. Chaywampis qankunaqa manapuni munankichejchu kasuyta. 22Chayrayku kayta allinta yachaychej: Qankunaqa wañuchinaku maqanakupi wañunkichej, yarqhaywan, wañuchej onqoywantaj, may jallp'amanchus tiyakoj riyta munashankichej, chaypi.


text:
Zapotillo kiti
Zapotillo kiti (kastilla simipi: Cantón Zapotillo) nisqaqa Ikwadur mama llaqtapi, Loja markapi, huk kitim. Uma llaqtanqa Zapotillo llaqtam.
Allpa saywachi[llamk'apuy | pukyuta llamk'apuy]
Pulitika Rakiy[llamk'apuy | pukyuta llamk'apuy]
Pichqa kitillinmi kan:
- huk llaqta kitilli: Zapotillo
- tawa chakrapura kitilli: Cazaderos, Garzareal, Limones, Paletillas
Kaypipas qhaway[llamk'apuy | pukyuta llamk'apuy]
Pukyukuna[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- www.hcpl.gov.ec / Zapotillo kitimanta (kastilla simi)


text: 1Iskaykaq watapiña rey Darío kamachikushaqtinmi pusaqkaq killapi Iddoq nieton Berequiaspa churin profeta Zacariasta Señor Diosqa rimaykurqan: 2Ñoqa Señor Diosmi ñawpa taytaykichispaq k'araktapuni phiñakurqani. 3Chayrayku, llaqtayta nimuy, Tukuy-atiyniyoq Señor Diosmi nin: Kutirikamuwaychis, nispa. Tukuy-atiyniyoq Señor Diosmi nin: Ñoqapas kutirimusqaykichismi, nispa. 4Ama ñawpa taytaykichiskuna hinachu kaychis, paykunamanmi ñawpa profetakunaqa kunkayoqta nirqanku: ¡Millay kawsasqaykichismanta, millay ruwasqaykichismanta kutirikamuwaychis! nispanku. Ichaqa manan uyariwarqankuchu, manan kasuwarqankuchu. Ninmi Tukuy-atiyniyoq Señor Diosqa. 5Kunanri, ¿maytaq chay ñawpa taytaykichiskuna? ¿Wiñaytachu profetakunari kawsanqa? 6Kamachiy profetakunawanmi ñawpa taytaykichisman willachirqani simiykunata kamachikuyniykunata. Chaykunan paykuna contra hunt'akurqan, chaymi paykunaqa kutirikamuwaspa nirqanku: Imaynan Tukuy-atiyniyoq Señor Diosqa yuyaykurqan purisqanchisman hina, ruwasqanchisman hina ruwayta, ahinatan ñoqanchista muchuchiwarqanchis, nispa. 7Iskay kaq watapiña rey Darío kamachikushaqtinmi, Sebat nisqa chunka hukniyoq killaq iskay chunka tawayoq p'unchayninpi ñoqa Iddoq nieton, Berequiaspa churin profeta Zacariasta Señor Diosqa rimaykuwarqan. 8Tutan rikhuriyta rikurqani: Huk runan puka-ch'umpi caballopi sillaykusqa kashasqa, paymi wayq'o k'aktupi arrayán-arrayanpi sayashasqa, qhepanpitaq kashasqa puka-ch'umpi caballokuna, ch'umpi caballokuna, yuraq caballokuna. 9Chaymi tapurqani: –Wiraqocháy, ¿imakunataq kaykunari? nispa. Hinan ñoqawan rimaq angelqa niwarqan: –Ñoqan rikuchisqayki imakunachus chaykunaqa kasqanta, nispa. 10Arrayán-arrayanpi kashaq runataq nirqan: –Chaykunaqa teqsimuyuntin pachata purimunankupaq Señor Diospa kamachisqankunan, nispa. 11Hinan paykunaqa arrayán-arrayanpi kashaq Señor Diospa angelninta nirqanku: –Teqsimuyuntin pachatan purimuyku, llapa pachantinmi allillan thak-kayapi kawsashanku, nispa. 12Chaymi Señor Diospa angelninqa nirqan: –Tukuy-atiyniyoq Señor Diosnilláy, ¿hayk'aqkamataq mana khuyallikunkichu Jerusalentapas Judá llaqtakunatapas? Chaykunapaqmi qanchis chunka wataña phiñasqa kashanki, nispa. 13Hinaqtinmi Señor Diosqa ñoqawan rimaq angelman kusichikuq sumaq simikunata kutichirqan. 14Chaymantataq ñoqawan rimaq angelqa kayta willanaypaq kamachiwarqan: –Tukuy-atiyniyoq Señor Diosmi nin: Sientenipunin Jerusalenmantapas Sión orqomantapas. 15Chayraykun k'araktapuni phiñakuni chay llakhi tiyashaq suyukunapaq, ñoqa asllata phiñakushaqtiymi paykunaqa llaqtayta sinchita ñak'arichirqanku. 16Chaymi ñoqa Señor Diosqa Jerusalenta wakmanta khuyapayasaq, chaypin wasiyqa wakmanta perqasqa kanqa. Chay hinaqa perqanapaqmi cordelwan tupunqaku, nispa. Ñoqa Tukuy-atiyniyoq Señor Diosmi chayta nini. 17Chay angelqa nillawarqantaqmi, Willamullaytaq: Tukuy-atiyniyoq Señor Diosmi nin: Anchatapunin llaqtaykunataqa wakmanta t'ikarichisaq, Siontaqa wakmantan sonqochasaq, Jerusalentaqa wakmantan akllakusaq, nispa. 18Chaymantataq qhawarispa rikurqani tawa waqra kashaqta. 19Chaymi ñoqawan rimaq angelta tapurqani: –¿Imataq chay waqrakunari? nispa. Paytaq niwarqan: –Chaykunaqa Judapi, Israelpi, Jerusalenpi tiyaqkunata ch'eqechiq atiyniyoq suyukunan, nispa. 20Chaymantataq Señor Diosqa tawa herrerota rikuchiwarqan. 21Ñoqataq tapurqani: –¿Imamantaq kaykunari hamunku? nispa. Hinan payqa niwarqan: –Waqrakunaqa Judá suyuta ch'eqechispan k'uytupachirqanku, kay herrerokunataq ichaqa hamunku chay Judá suyuta ch'eqechiq suyukunata khatatatachispa atipanankupaq, nispa.


text: 1Jerico llaqta ukunta Jesus pasachkaptinmi 2impuesto cobraq runakunapa jefen Zaqueo sutiyoq apu runa 3Jesus reqsiykuyta munarqa, ichaqa manam atirqachu achkallaña runakuna kasqanrayku, payqa taksalla sayayniyoqmi karqa. 4Kallpaylla ñawparuspanmi purun higos sachaman seqarurqa chayninta Jesus pasaptin reqsiykunanpaq. 5Chay sitioman Jesus chayaruspanmi payta qawarispan sutinmanta qayaykurqa: —Zaqueo, chaylla uraykamuy, wasikipim kunan samasaq —nispa. 6Utqayman uraykamuspanmi kusisqallaña wasinman pusarqa. 7Rikuqninkunañataqmi Jesuspa contranpi rimarqaku: —Huchasapa runapa wasinmanmi yaykurun samakunanpaq —nispa. 8Zaqueoñataqmi Señorpa qayllanpi sayaykuspa nirqa: —Señor, kapuqniykunatam partenta wakchakunaman qosaq, engañaspay suwakusqaykunamanñataqmi tawa kuti mirayniyoqtaña kutichipusaq —nispa. 9Chaymi Jesusñataq nirqa: —Runakunapa salvaqninmi kay wasiman chayaramuni, kay runapas Abrahampa mirayninmanta kaqmi. 10Diosmanta Hamuq Runaqa chinkasqakunata maskaspay salvaqmi hamurqani. 11Jerusalenman Jesus hichpachkaptinmi payta uyariqkuna piensarqaku Diospa munaychakusqanqa chay-chay punchawkunallapiña karunanmanta. 12Chayraykum rikchanachispan paykunaman nirqa: —Reqsisqa ayllumanta kaq runam huklaw nacionta rirqa rey kananpaq nombramienton chaskiq. 13Manaraq richkaspanmi chunkantin serviqninkunata qayaykuspan sapakamaman waranqa qollqeta qoykarirqa: “Kutimunaykamam kaywan negociachkankichik” nispa. 14Illaruq runapa enemigonkunañataqmi paypa qepallanta comisionta pasachirqaku: “Manam munanikuchu chay runaqa reyniyku kananta” nispa. 15Rey kananpaq nombrasqaña llaqtanman kutiruspanmi qollqe qosqan serviqninkunata qayachirqa chaynapi sapakamapa qollqe mirachisqanta yachananpaq. 16Punta kaq hamuruspanmi nirqa: “Señor, qollqekiqa huk chunka waranqatawanmi mirarun” nispa. 17Chaymi reyñataq nirqa: “Kusallañam, allin sirviente. Pisillapas saqesqaywan confianapaq kasqaykimantam chunka llaqtapa gobiernaqnin kanki” nispa. 18Chaymantañataqmi huknin hamuq nirqa: “Señor, qollqekiqa pichqa waranqatawanmi mirarun” nispa. 19Chaymi reyñataq nirqa: “Qampas pichqa llaqtatam gobiernanki” nispa. 20Hukninñataqmi nirqa: “Señor, kayqa qollqeki. Kipuykuspaymi hinallata churapurqayki. 21Manchakurqaykim qollqekitaqa mana kachariq kasqaykirayku, qamqariki mana churasqaykitam apakunki, cosechakuykunkipas mana tarpusqaykitataqmi” nispa. 22Chaymi reyñataq nirqa: “¡Mana imapaq valeq sirviente! Simillaykim condenarusunki. Qollqeyta mana kachariq kachkaptiyqa, mana churasqayta apakuq kachkaptiyqa hinaspa mana tarpusqayta cosechakuykuq kachkaptiyqa, 23qollqeytaqariki prestaqkunamanmi qoykuwaq karqa chaynapi mirayniyoqtaña chaskikunaypaq.” 24Chaynata niruspanmi chaypi kaqkunata kamachirqa: “Chay runamanta qollqeta qechuspa chunka waranqa mirachiq runaman qoykuychik” nispa. 25Hinaptinmi paykunañataq nirqaku: “Señor, payqa kachkan chunka waranqa qollqeyoqñam” nispa. 26Chaymi reyñataq nirqa: “Kapuqniyoqqa astawanraqmi chaskinqa, mana kapuqniyoqkunamantam ichaqa aslla kapuqninpas qechusqa kanqa. 27Rey kanaypaq mana munaq enemigoykunatapas pusamuspaykichikyá qayllaypi wañuchiychik.” 28Chay rikchanachiyta tukuruspanmi paykunapa ñawpaqninta Jerusalen llaqtaman rirqa. 29Olivos sutiyoq moqomanmi hichpaykurqa, chay lawpim kachkan Betfaqe llaqtachawan Betania llaqtacha. Chaymanta iskay discipulonkunata Jesus kachaspanmi nirqa: 30—Riychik wak chimpa llaqtachata, chayaruspaykichikmi tarinkichik manaraq pipapas sillakusqan watasqa malta asnota, paskaramuspayá aysaramuychik. 31Pipas: “¿Imapaqtaq paskankichik asnoyta?” nispa tapusuptikichikqa qamkunam ninkichik: “Señormi necesitachkan” nispa. 32Rispankum Jesuspa nisqanta hinalla tariykurqaku. 33Asnoyoqkunañataqmi paskasqankuta rikuruspanku nirqaku: —¿Imapaqtaq paskankichik asnoyta? —nispa. 34Chaymi paykunañataq nirqaku: —Señormi necesitachkan —nispa. 35Jesusman asnota aysaramuspankum pachankuwan caronarqaku chaymi Jesusñataq sillakuykurqa. 36Riptinmi ñanman runakuna pachankuta mastarqaku. 37Olivos Moqomanta uraykuchkaptinkum llapallan qatiqninkuna kusikuymanta qaparispa Diosta alabarqaku milagrokuna rikusqankumanta. 38Paykunam nirqaku: —¡Alabasqayá kachun Señorpa sutinpi hamuq Reyqa! ¡Hawkayay kachun hanaq pachapi! ¡Alto-altopi kaqkunayá Diosta alabachunku! —nispa. 39Wakin fariseokunañataqmi, runakuna ukumanta lloqsiykuspanku Jesusta nirqaku: —Yachachikuq, upallachiy kay discipuloykikunata —nispa. 40Chaymi Jesusñataq nirqa: —Paykuna upallaruptinqa rumikunañach qaparinman —nispa. 41Jerusalenman hichpaykuspanñataqmi llaqtata qawarispan waqarqa, 42paymi nirqa: —¡Ima allinraq kanman kay punchawnikipi hawkayaynikipaq kaqta entiendeykuptikiqa! Kunanqariki qanmanta pakasqaraqmi kachkan. 43Hamuchkanmi punchawkuna, enemigoykikuna muyuriqnikipi cercota hatarichiptinkum mana maynintapas lluptiyta atinkichu. 44Pampamanmi wischurusunki chaypi yachaqkunatawan, perqaykipi rumikunapas manañam kanqachu, watukamusuqniki Diosta mana reqsikusqaykirayku. 45Temploman Jesus yaykuykuspanmi, chaypi rantikuqkunata qarqoyta qallaykurqa, paykunatam 46nirqa: —Bibliam nin: “Temployqa Mañakuwananku Wasiwan sutiychasqam kanqa” nispa. Aswanqa qamkunaqa suwakunapa machayninta hinam rurarusqankichik. 47Sapa punchaw Templopi Jesus yachachiptinmi sacerdotekunapa jefenwan Diospa leynin yachachiqkuna hinaspa llaqtapi kamachikuqkuna wañurachiypi rirqaku. 48Ichaqa manam imanaytapas atirqakuchu payta uyarinankupaq chaypi llapallan runakuna kasqankurayku.


text: 1Yaya Dios Jesucristota ricuchira imasna mana unaihuasha tucungaraushcatas pai mandashcata raucunama randi yachachichun nisha. Chasna acpi Jesucristo paihua angelta paihuacta rauc Juanma cachara tucui imagunatas paita ricuchichun nisha. 2Ñáuca Juanga sirtutami rimani tucui ñuca ricushcatas, Dios rimashcatas Jesucristo rimashcatahuas ñuca mana llullashachu rimani. 3Maican runaga cai quillcata ricusha cushi angaunami. Chasnallata cai quillcashcata ricuc runata rinrihuan uyasha pactachic runagunahuas cushi angaunami. Cai rimashca shimiguna ñallami pactaringa. 4Ñáuca caita quillcauni Asia provinciai canzhis (7) llactai tiyac quiric muntungunama. Yaya Diosca ñaupa urasmandapacha tiyashcami, cunanbas tiyanmi, huiñaigama tiyangami. Pai cangunata llaquisha alita rachun chasnallata cungailla causaitas cuchun nishami munani. Paihua jatun tiyarina ñaupacpi auc canzhis (7) ushaiyuc samaigunas, chasnallata sirtuta rimac Jesucristohuas pai ali charishcagunata cangunama cuchun nishami munani. Jesucristoga sirtu rimac man, huañushcamanda ñaupapunda causaric mara, chasnallata tucui cai pachaibi tiyac mandaccunata mandauc man. Cristo llaquishami paihua rahuaihuan ñucanchi juchata pichara. 6Chasna rasha mandaccunatashina ñucanchita rashcami paihuan pariu mandangahua, pagrigunatashina rashcami paihua Yaya Diospacta alita rangahua. Chiraicumanda Jesucristoga huiñai huiñaigama ali sumac, yapa ushaihuan mandac achun. Chasna achun. 7Ricuichi, Cristo puyuibi shamungami. Tucuigunami pai shamucta ricungauna, paita cruspi tucsisha huanchiccunahuas ricungaunami. Tucui cai pachai tiyac runagunahuas paita ricusha manzharisha huacangaunami. Sirtupacha chasna tucungami. 8Jatun mandac ushaiyuc Dios casnami riman, Ñáucami callarinas tucurinahuas ani. Paiga jatun ushaiyuc asha ñaupamandahuas tiyashcami, cunanbas aunmi, huiñai huiñaigamahuas tiyangami. 9Ñáuca cangunashina quiric huauqui Juanmi ani. Jesucristomandami ñucahuas cangunahuan pariu Diospa ali mandanai auc runaguna maunchi, cangunashinallata paimanda turmintariuni. Jesucristo cushca ahuantana yuyaihuan cangunashinallata pai shamunata chapaunimi. Diospa shimita camachishcaraicumanda chasnallata Jesucristomanda yachachishcaraicumandahuas Patmos nishca islaibi preso shitashca tiyaurani. 10Chibimi shuc domingo punzha Diospa Samaimi ñucahuacpi ausha tucuita ricuchihuara. Chi uras ñucahuashaibi curmitata tucashcatashina shuc shimi sinzhita uyarira. 11Uyarisha casnami rimahuara, Ñáuca ñaupapundahuas, puchucaihuas ani. Shuc quillcaibi can cai tucui ricushcata quillcasha provincia Asiaibi canzhis (7) llactagunaibi tiyac quiric muntunma cachai nisha rimahuara. Chitaga cai llactagunama cachangui: Efeso, Esmirna, Pérgamo, Tiatira, Sardis, Filadelfia, Laodicea nishcagunama. 12Chasna uyaricpi bulltiarisha ricurani pitan chi rimauca nisha. Chibimi canzhis (7) curimanda rashca bila purugunata shayachishcata ricurani. 13Chasnallata ricurani chi canzhis puruguna chaupibi shuc balic runacuinta ricuricta. Chaqui pundagama shuc suni churarinata churarishca mara, chasnallata paihua pichuibis shuc curi chumbihuan huatarishcara. 14Paihua acchaga ali ruyac llachapashina, putu rasushina ruyac umayuc mara. Chasnallata paihua ñahui muyuhuas sindiu ninacuinta ricuric mara. 15Paihua chaquihuas shuc paela ninaibi churashcashina yapa punzhaglla chiujlla ricuric mara. Pai rimashca shimiga jatun yacu paccha uyarishcashinami uyarira. 16Paihua ali maquibiga canzhis (7) estrellagunata chariura. Paihua shimimanda ishcandi partima jiluyuc cuchillushinami llucshirira. Paihua ñahuiga indi shitashcacuintami ricurira. 17Chita ricusha paihua chaqui mayanbi huañushcacuinta urmarani. Chasna urmacpi paihua ali maquita ñuca jahuaibi churasha casna rimahuara, Ama manzharichu, ñucami pundamandahuas ani, puchucaihuas ani. 18Ñáucami causac ani, huañushca ashallata cuti causarisha cunanga huiñai causac ani. Llavita charisha pascashcacuinta ñucami huañushcagunata causachinatas ushani. 19Can ricushcagunata quillcai, cunan imasna ashcatas, huasha imasna tucungaraushcatahuas quillcangui. 20Ñáuca ali maquibi chi canzhis estrellagunata can ricushahuas mana yacharanguichu. Chasnallata chi canzhis curimanda rashca bila purugunata ricushahuas mana yacharanguichu. Can mana yachashcaga casnami: Chi canzhis curimanda rashca bila purugunaga ricuchinmi canzhis (7) llactai auc quiric muntunda. Chi canzhis estrellagunaga chi canzhis llactai auc quiric muntunda cuirauc angelgunata ricuchinmi nishami pai rimahuara.


text: 1Tsaychömi shogushpita rurashga värata ángil aptaparcamashpan caynog nimargan: “Jerusalenpa ayway tsaycho templuta y altarta tupumunayquipag. Nircurna yupamunqui tsaycho adorag runacunata. 2“Templupa naupancho cag patiutaga ama tupuytsu. Tsay patiuta cacharishcä mana cäsucamag runacuna munaynincho tsararänanpagmi. Paycunami chuscu chunca ishcay (42) quilla Jerusalencho tag runacunata munaynincho tsararangapag. 3“Tsay witsanmi ishcay wilacognëcunata noga yanapashag wilacuynëta waranga ishcay pachac sogta chunca (1-260) junag wilacärinanpag. Tsay wilacognëcunami runacuna jutsayog cashganpita laquicur cotenciapita rurashga röpata jaticärengapag.” Tsaynog nimashgantami mayargä. 4Tsay ishcay wilacogcunaga Tayta Diospa naupancho cag ishcay olïvucuna y ishcay mechërucunami caycan. 5Tsaycho pipis paycunata wanutsiyta munaptenga shiminpitami nina yargamonga rupar ushananpag. 6Tsay ishcay wilacogcunaga munayniyogmi canga chuscu chunca ishcay (42) quilla wilacushganyag usya cananpag niptenga usyananpag. Tsaynogpis munayniyogmi canga may-tsaycho caycag yacutapis yawarman ticratsinanpag y runacunata tucuynogpa nacatsinanpagpis. 7Tsay ishcan wilacogcuna Jesucristupa wilacuyninta wilacuyta usharcuptinnami wanwanyaycagpita yargamog anticristo paycunata wanutsengapag. 8Wanutsiptinmi ayancuna Jerusalén marca cällicho jitarpanga. Tsay marcachömi Señornintsi Jesucristutapis runacuna wanutsipäcorgan. Jerusalencho tag runacunaga Sodoma marca runacunanog y Egipto nación runacunanogmi Tayta Diosta mana cäsucog runacuna carcaycan. 9Quimsa junag pulanyagmi may-tsaypita shamog runacuna ricapäconga tsay ishcan wilacog runacuna wanushga jitarpaycagta. Tsay wilacogcunata chiquishpanmi pampanantapis mana cachapangatsu. 10Tsay wilacogcuna wanushganpita cushicushpanmi runacuna regäluta jucnin jucninpis aypunacärenga. 11Wanushga jitaraycashganpita quimsa junag pulantami Tayta Dios tsay ishcay wilacognincunata cawaritsimonga. Tsay cawarimushganta ricagcunaga lapanmi pasaypa mantsacanga. 12Wanushganpita cawarircamurnami tsay ishcay wilacogcuna mayapäconga: “¡Cayman shapäcamuy!” nir ciëlupita gayacamogta. Tsaymi paycunata chiqueg runacuna ricaraycaptin pucutay rurilanpa gloriaman aywacärengapag. 13Tsay hörami patsa fiyupa sicsicyanga. Tsaynog sicsicyaptinmi tsay marcacho cada chunca (10) wayipita juc wayi juchonga y ganchis waranga (7-000) runacuna wanupäcongapag. Mana wanog cagcunaga pasaypa mantsacashgami nipäconga Tayta Dios munayniyog car imaycatapis rurashganta. 14Tsay ishcay cag nacay pasaptinpis juc masragmi shamunanpag caycan. 15Ganchis cag ángil cornëtata tucamuptinmi ciëlucho angilcuna fuertipa caynog nipäcamushgan mayacämorgan: “Lapan nacioncunapis Tayta Diospa y tsurin Jesucristupa maquinchönami caycan. Tsaymi Jesucristo lapanpagpis munayniyog car imayyagpis mandag cangapag.” 16Tsaymi Diospa naupancho cag ishcay chunca chuscu (24) mayor runacuna mandanan trönucunacho jamaraycashganpita gongurpacuycur Tayta Diosta adorashpan caynog nipäcorgan: 17“Gamta agradëcicärë, munayniyog Tayta Dios. Gammi cay patsata manarag camar mayna caycargayqui. Cay patsa ushacaptinpis caycanquipagmi. Lapantami munayniquicho gam tsararaycanqui. Tsaymi cananga lapantapis munayniquimanna churashcanqui. 18May-tsaycho tag runacunapis mana cäsucushushpayquimi pasaypa rabiar contrayqui sharcapäcushga. Mana cäsucushushgayquipitami paycunataga castiganquipag. Wanushcunatapis juzganquipag. Tsaynogpis wilacuyniquita wilacog profëtacunata y gamman yäracogcunataga lapantami premiuta gonquipag. Runa mayinta wanutsegcunataga infiernumanmi gaycunquipag.” 19Tsaymi gloriacho caycag templo quichacaptin ricargä chunca mandamientucuna churarashgan babulta. Elguypis, räyupis y runtu tamyapis fiyupami cargan. Tsaynogpis cay patsa fiyupami sicsicyargan.


text: 1Israel nación llaqtapipas karanmi llullakuspa puriq falso profetakunaqa. Saynallataqmi qankuna ukhupipas kanqa llullakuspa puriq falso yachachiqkunapas. Paykunan imakunatapas llullakuspa yachachinqaku, runakuna cheqaq kaqpi ama creenankupaq. Hinaspapas cuentata ama qokunaykichispaqmi, paykunaqa tukuy mana allinkunata sumaqllata yachachisunkichis. Hinaspan chay runakunaqa salvawaqninchis Señor Jesucristotapas neganqaku. Sayna ruwasqankuraykun Diosqa qonqaylla paykunata mana piensasqanku rato anchata castiganqa. 2Ashkan runakunaqa chay llullakuspa yachachiq runakunataqa qatikunqaku. Hinaspan chay qatikuqkunapas paykuna hina mana allinkunata ruwaspa kawsanqaku. Paykunapa culpanpin ashka runakunaqa cheqaq allin willakuykunamanta tukuy mana allinkunata rimanqaku. 3Hinaspapas chay falso profetakunaqa, qolqeta astawan ganayta munaspankun, llullakuspanku qankunatapas engañasuspaykichis convenceyta munanqaku. Ichaqa chay runakunaqa ñawpaq tiempomantapachan ña sentenciasqaña kashanku, anchata castigasqa kanankupaq. Saynaqa manan paykunaqa chay castigomantaqa ishkapakuyta atinqakuchu. 4Diosqa manan perdonaranchu huchallikuq angelkunataqa. Aswanmi infiernoman wikch'uyuran. Chaymi chay angelkunaqa tutayaq ukhupi kashanku, cadenakunawan watasqa, asta juicio p'unchaw chayamunankama. 5Saynallataqmi Diosqa mana perdonaranchu Noeypa tiemponpi huchallapi kawsaq runakunatapas. Aswanmi parata parachimuran, kay pachaman unu hunt'aspa, llapallan mana kasukuq runakunata wañuchinanpaq. Ichaqa Diospa kamachisqanta willakuq Noé sutiyoq runallatan Diosqa salvaran, qanchis runakunatawan ima. 6Saynallataqmi Diosqa castigaran nina parawan Sodoma llaqtapi, hinallataq Gomorra llaqtapi tiyaq runakunatapas. Paykunatan ushpaman tukuchispa chinkachiran, huchallapi kawsasqankurayku. Ichaqa saynallataqmi pasanqa qepa tiempokunapi, huchallapi kawsaq runakunawanpas. Chaykunaqa pasaran, huchapi kawsaq runakunapaq huk ejemplo hina kananpaqmi. 7Ichaqa Lot sutiyoq runatan, Sodoma llaqtapi tiyashaqtin, Diosqa salvaran nina para ruphaqtin chinkachisqa kananmanta. Lotqa justo runan karan. Hinaspapas Lotqa huchallapi runakuna kawsasqankuta rikuspanmi anchata llakikuran. 8Chay justo runa Lotqa huchallapi kawsaq runakunapa llaqtanpin tiyaran. Hinaspanmi sapa p'unchaw tukuy millay huchakuna ruwasqankuta rikuspa, hinallataq millaykuna rimasqankuta uyarispan, anchata llakikuran. 9Diosqa imaynan Lotta salvaran, saynatan kunan tiempokunapipas paypi confiaqkunata salvanqa ima sasachakuykunamantapas. Ichaqa huchallapi kawsaq runakunatan Diosqa juicio p'unchawpi castiganqa, imaynan Sodoma llaqtapi tiyaq runakunata castigaran hinata. 10Diosqa castiganqa Bibliapi kamachisqankunata mana kasukuspa munasqankuman hina huchallapi puriq runakunatan. Chay llullakuspa yachachiq runakunaqa Diosta mana kasukuqkunan kanku. Chaymi paykunaqa paytukusqallaña kanku; hinallataq ancha atiyniyoq kamachikuqkunatapas k'aminku, mana p'enqakuq hinallataq mana manchakuq kasqankurayku. 11Ichaqa Diospa angelninkunan, chay llullakuspa yachachiq runakunamantapas aswan más atiyniyoq kashaspanku, mana k'aminkuchu chay ancha atiyniyoq kamachikuqkunataqa. 12Chaymi chay llullakuspa yachachiq falso profetakunaqa mana entiendesqanku yachachikuykunamanta malta rimanku. Paykunaqa animalkuna hina mana yuyayniyoq kaspankun, munasqankuman hina imatapas ruwanku. Imaynan animalkunapas nacemunku wañuchisqa kanankupaq, saynatan chay falso profetakunaqa wañuchisqa kanqaku. 13Hinaspapas paykunaqa runakuna engañasqankumantan anchata ñak'arinqaku. Paykunaqa piensankun, cuerponkupa munasqanman hinalla imatapas ruwaspanku, kusisqa kanankupaq. Paykunapa tukuy millay huchakuna ruwasqankuqa p'enqakunapaqmi. Hinaspapas qankunapa huñunakusqaykichis fiestakunaman rispankun, kusikunku hucha ruwasqankuwan. Paykunaqa mana p'enqakuq qara uya kaspankun chaykunataqa p'unchawpi ruwanku. 14Chay millay huchakunallapi puriq runakunaqa, pi warmita rikuspankupas, waqllichiyllapin piensanku; hinaspapas paykunaqa waqllikuykunapi puriytaqa manan pisipankuchu. Paykunaqa Jesucristopi pisi iñiyniyoqkunatan engañanku. Hinaspan sumaqllata rimapayaspanku, huchakunaman urmachinku. Hinaspapas paykunaqa manan contentochu kanku ima kapuqninkuwanpas; aswanmi astawanraq imatapas munanku. Chaymi chay runakunataqa Dios anchata castiganqa, maldecisqa kasqankurayku. 15Paykunaqa cheqaq ñanta saqespankun, chinkasqa ñanninta purishanku, Diosmanta karupi kasqanrayku. Saynata kawsaspankun paykunaqa ñawpaq Beor sutiyoq runapa wawan mana allin profeta Balaam hina kashanku. Chay Balaammi qolqe ganayllata munaspa, mana allinkunata ruwaran. 16Chaymi chay profeta Balaam mana allinkunata ruwaqtin, montakusqan asnoqa, runa hina rimaspa, Balaamta q'aqcharan. Saynata q'aqchaspanmi Balaamtaqa hark'aran, Diospa contranpi loco hina imatapas ruwananmanta. 17Chay llullakuspa yachachiq falso profetakunaqa ch'akisqa qocha hinan mana imapaq serviq kanku. Hinaspapas wayraq apakachasqan ch'aki phuyu hinan kanku. Paykunapaqmi separasqa kashan ch'ak limbo tutayaq ukhu. Chaymanmi Diosqa paykunata wikch'uyunqa, chaypi wiña-wiñaypaq castigasqa kanankupaq. 18Paykunaqa runakunata engañanankupaqmi, creenallataña imatapas sumaqta rimanku. Ichaqa manataqmi chay sumaqllaña rimasqankuqa ni imapaqpas valenchu. Saynata rimaspankun, wakintapas millay huchakuna ruwasqankuman urmachinku. Saynataqa engañanku Diospi chayllaraq creeq runakunatan. 19Hinaspapas chay runakunaqa yachachinkun khaynata: “Qankunaqa libren kankichis tukuy ima munasqaykichista ruwanaykichispaq”, nispa. Ichaqa manataqmi ni paykunapas librechu kanku, wañuyman apaq huchakunapa esclavonkuna kasqankurayku. Chaymi chay llulla runakunaqa, huchallapi kawsasqankurayku, mana imaman tukuchisqa kanqaku. Ichaqa pipas huchakunata mana saqey atiqqa, diablopa esclavonmi. 20Salvadorninchis Jesucristopi creeqkunaqa, tukuy huchakunamanta ishkapakuspankun, manaña huchakunata ruwaspachu kawsanku. Ichaqa sichus saynata kawsashaspanku kaqmanta chay llulla runakunawan engañachikuspa huchakunapi kawsanqaku chayqa, huchapi ñawpaq kawsasqankumantapas aswan más culpayoqraqmi kanqaku, Jesucristopa yachachisqankunata yachashaspanku mana kasukusqankurayku. 21Paykunapaqqa aswan más allinchá kanman karan Señor Jesucristopa yachachisqankunamanta mana yachayqa. Ichaqa ñan paykunaqa Jesucristopa yachachisqankunataqa yachankuña. Chaymi niykichis, sichus Señor Jesucristopa yachachisqankunata manaña kasukuspanku qepaman kutinqaku chayqa, Diospa yachachisqan kamachikuykunatan despreciashanku. 22Pipas qepaman kutiqkunapin kay nisqakuna cumplikun: “Alqoqa kutichisqantan, kaqmanta mikhukapun”. Hinallataq: “Khuchipas chayllaraq bañasqa kashaspanmi, kaqmanta qenlli barropi qospan”, nispa.


text: 1Kaykuna kanku Esaúj miraynin, chaytaj Edom. 2Esauqa casarakorqa Canaanmanta kay warmiswan: Hitita Edompa ususin Adawan, Anaj ususin Aholibamawan, mayqenchus karqa heveo Zibeoj allchhin, chaywan. 3Casarakullarqataj Ismaelpa ususin Basematwan, mayqenchus Nebaiotpa panan karqa, chaywan. 4Esaúj churin Adapi kajqa Elifaz karqa, Basematpitaj Reuel karqa. 5Aholibamataj karqa Jeús, Jaalam, Coré ima. Chaykuna karqanku Esaúj churisnin Canaanpi tiyakushajtin nacejkuna. 6Esauqa wawqen Jacobmanta tumpata karunchakunampaj riporqa waj cheqaman, warmisninta, churisninta, ususisninta, pikunachus paywan tiyakorqanku, chaykunatawan pusarikuspa. Jinallataj qhaterqa tukuy uywasninta, imasninchus Canaanpi tiyakushajtin tiyaporqa, chaykunatawan. 7Chayta ruwarqa, imaraykuchus iskayninku ashkha uywasniyoj karqanku, manataj aterqankuchu khuska tiyakuyta. Chaynejta chay jallp'aqa pisiparqa uywasninkuta michinankupaj. 8Chayrayku Esauqa, chayrí Edomqa Seir Orqoman tiyakoj riporqa. 9Kaykuna kanku Esaúj miraynin, edomitaspa ñawpa tatasnin, mayqenkunachus Seir Orqospi tiyakorqanku, chaykuna. 10Kaykuna kanku Esaúj churisnimpa sutisnin: Adaj churin Elifaz, Basematpa churin Reuel. 11Elifazpa churisnin karqanku Temán, Omar, Zefo, Gatam, Cenaz ima. 12Elifazpa tanta warmin karqa Timna nisqa. Pay uj qhari wawata rejserqa Elifazpaj, sutintaj karqa Amalec. Chaykuna karqanku Esaujpa miraynin Ada warminnejta. 13Reuelpa churisnin karqanku Nahat, Zera, Sama, Miza ima. Chaykuna karqanku Esaúj ujnin kaj warmin Basematpa miraynin. 14Esaúj ujnin kaj warmin Aholibamaj churisnin karqanku Jeús, Jaalam, Coré ima. Chay warmi karqa Anaj ususin, Zibeonpa allchhin. 15Esaúj mirayninmanta kurajkuna kajkuna karqanku Elifazpa mirayninmanta, mayqenchus Esaúj kuraj kaj churin karqa, chaypa mirayninmanta karqanku: Temán, Omar, Zefo, Cenaz, 16Coré, Gatam, Amalec ima. Chaykuna karqanku Adaj miraynin. 17Esaúj churin Reuelpa churisnin kaykuna karqanku kurajkunapaj ajllasqa: Nahat, Zera, Sama, Miza ima. Chaykuna karqanku Reuelpa mirayninmanta kurajkunapaj ajllasqas Edom jallp'api; paykuna karqanku Esaúj miraynin, Basemat warmimpi miraynin. 18Esaúj ujnin kaj warmin Anaj churin Aholibamaj churisnin kurajkunapaj ajllasqa karqanku kaykuna: Jeús, Jaalam, Coré ima. 19Chay tukuyninku karqanku Edom nisqa, Esaúj miraynin, sapa ayllusninkupi kurajkunapaj ajllasqas. 20Kaykuna karqanku horeo Seirpa churisnin, chay jallp'api tiyakojkuna: Lotán, Sobal, Zibeón, Aná, 21Disón, Ezer, Disán ima. Paykuna karqanku horeo Seirpa mirayninmanta Edom jallp'api. 22Lotanpa churisnintaj karqanku Horiwan, Hemamwan. Lotanpa panan karqa Timna. 23Sobalpa churisnin karqanku Alván, Manahat, Ebal, Sefo, Onam ima. 24Zibeonpa churisnin karqanku: Ajawan, Anawan. Aná yaku juturista tarerqa ch'in pampapi, Zibeón tatampa burrosninta michishaspa. 25Anajta uj churin tiyaporqa Disón nisqa, ususintaj Aholibama nisqa karqa. 26Disonpa churisnin karqanku: Hemdán, Esbán, Itrán, Querán ima. 27Ezerpa churisnin karqanku: Bilhán, Zaaván, Achán ima. 28Disanpa churisnin karqanku Uzwan, Aranwan. 29Kurajkuna horeos karqanku: Lotán, Sobal, Zibeón, Aná, 30Disón, Ezer, Disán ima. Paykuna karqanku horeospa kurajninkukuna sapa ayllupi Seirpa jallp'ampi. 31Kay reyes Edom jallp'api kamacherqanku, israelitas manaraj reyesniyoj kashajtinku: 32Beorpa churin Belaqa Edompi rey karqa, llajtantaj Dinaba nisqa karqa. 33Bela wañupojtin, Zeraj churin Jobab kamacherqa; pay karqa Bosra juch'uy llajtamanta. 34Jobab wañupojtintaj, Temanmanta Husam kamacherqa. 35Husam wañupojtintaj, Avit llajtamanta Bedadpa churin Hadad kamacherqa. Pay Moabpi Madianta atiparqa. 36Hadad wañupojtintaj, Masreca llajtamanta Samla kamacherqa. 37Samla wañupojtin, mayu kantupi Rehobot llajtamanta Saúl kamacherqa. 38Saúl wañupojtintaj, Acborpa churin Baal-hanán kamacherqa. 39Baal-hanán wañupojtintaj, Pau llajtamanta Hadar kamacherqa. Hadarpa warmintaj karqa Mehetabel, Matredpa churin Mezaabpa allchhin. 40Kaykuna karqanku Esaúj mirayninmanta kurajkunapaj ajllasqas, sapa ayllupi, sapa cheqapi: Timna, Alva, Jetet, 41Aholibama, Ela, Pinón, 42Cenaz, Temán, Mibzar, 43Magdiel, Iram ima. Esaúj ujnin kaj sutenqa karqa Edom. Chay kurajkunaqa karqanku Edom jallp'api kamachejkuna, mayqenkunapichus tiyakorqanku, chaykunapi, ayllusninku ukhupi. Paymanta jamunku edomitasqa.


text: 1Eliuqa nillarqantaqmi: 2–Pisillatawan suyaykuway, yachachisqaykin, kanraqmi Diosmanta rimarinay. 3Allin yuyayniymantan rimarimusaq, Kamaqniypa chanin kasqantan rikuchisqayki, 4allin mana pantasqatan nisqayki, yachaysapawanmi kashanki. 5Diosqa atiyniyoqmi, manan runataqa pisichanchu, Diosqa munayniyoqmi, manan chanin runataqa saqerparinchu. 6Manallataqmi millay runatapas hinataqa qhawanmanchu, wakchakunatan ichaqa chanintapuni ruwan. 7Payqa qhawarinpunin chanin sonqo runakunataqa, reyta hinan kamachikunanpaq tiyachin, paykunataqa wiñaypaqmi hatunchan. 8Cadenakunawan watasqa ñak'arishaqtinkuqa, llakikuykunawan ñit'isqa muchushaqtinkuqa, 9Diosqa rikuchinpunin mana allin ruwasqankunatapas, uma hoqariywan huchallikusqankutapas. 10Diosqa anyaspan rimapayan, huchankuta saqenankupaqmi kamachin. 11Uyarikuspachus Diosta kasukuspa servinqaku chayqa, sumaq kusi kawsaytan tarinqaku, kusisqallataqmi ch'isiyanqaku. 12Manataqchus uyarikunqaku chayqa, wañuy mayutan chimpanqaku, manaraq reparakushaspan wañunqaku. 13Mana chanin runaqa phiñakullanpunin, watasqaña kashaspapas, manan yanapaytapas mañakunkuchu. 14Waynallaraq kashaspan wañukapunkupas, qharipura t'inkikushaspan chinkaripunkupas. 15Diosqa ñak'ariypa chawpintan muchuqtaqa qespichin, nanaypa chawpintan yuyayta hap'ichin. 16Qantapas hatun llakimantan horqorqasunki, mana imaq mat'iykunanmantaq apamurqasunki, mesaykitapas sumaq mikhunakunawanmi wasapachirqan. 17Kunantaq ichaqa millay runa hina muchuchisqa kashanki, chanin kaypa taripasqanmi kashanki. 18Allinta cuidakuy ama lluk'iykachikunaykipaq, amallataq askha qolqewan sonqoykita suwachikuychu. 19Llakikuyniykiqa manan imapaqpas valenchu, qhapaq kayniykipas kallpachakusqaykipas manan valenchu. 20Ama munaychu tutaq chayamunanta, tutapiqa qonqayllan llaqtakunapas chinkapun. 21Ñak'ariyta mana munaspa mana allin ruwayta akllakushanki chayqa, paqtataq mana allinman k'askakuwaq. 22Qhawariy Diospa hatun atiyninta, mayqen yachachiqpas manan kanchu pay hinaqa. 23Manan pipas kamachinmanchu ima ruwanantapas, manan pipas ninmanchu mana allin ruwasqantapas. 24Pachantinmi takinku ruwasqankunamantaqa, qanpas yuyarillaypuni yupaychayta. 25Llapa runan Diospa ruwasqanta rikunku, karumantaraqmi qhawanku. 26¡Diosqa sinchi hatunmi, manapunin yuyayninchispas aypanmanchu! ¡Watankunatapas manan yupayta atisunmanchu! 27Payqa sut'uy unutan huñun, chaymantataq paraman tukuchin. 28Parataq phuyumanta phaqcharimun, unu parapas hallp'a pataman chayamun. 29¿Pitaq yachan imanaqtinsi phuyuq phawasqanta? ¿Pitaq yachan hanaq pachamanta roqhoqeq t'oqyamusqanta? 30Diosmi illapata hinantin ladoman lliphllikichin, lamar-qochaq ukhunmanraq aypachin. 31Chay hinapin llaqtakunata kawsachin, askha mikhunata qospa. 32Makinpin illapata hap'in, may munasqallanmanmi chayachin. 33Kunununuyqa wayrantin paraq hamunantan willakun, uywakunapas chikchiq hamunantan willakun.


text: 1Tata Diosta munakuni, mañarikusqayta uyariwasqanrayku. 2Payqa mañakusqayta uyariwampuni. Chayraykutaj tukuy kawsayniypi Payllatapuni wajyakusaj. 3Wañoyqa lazosninwan ch'ipaykuwarqa, wañuy llakiytaj taripawarqa. Ujllata mancharisqa, llakisqataj rikhurerqani. 4Chantá, Tata Diosta wajyakorqani: Tata Dios, mañakuyki kawsayniyta salvanawaykita, nispa. 5Tata Diosqa cheqampuni, khuyakojtaj; Diosninchejqa wawa sonqoyoj. 6Tata Diosqa llamp'u sonqoyojkunata waqaychan. Noqa mana kallpayoj kashajtiy, salvawarqa. 7Kunanqa watejmanta sonqoyqa samarikonqa, imaraykuchus Tata Diosqa noqawan k'acha karqa. 8Tata Dios, Qanqa wañuymanta almayta kacharicherqanki, ñawisniyta waqanamanta, chakisniyta misk'anamantawan. 9Noqaqa Tata Diospa ñawpaqempi purisaj kay pachapi kawsajkunaj chawpinkupi. 10Noqa creerqanipuni: May jina llakisqa kashani, nishaspapis. 11Mana imanayta atispa, nillarqanitaj: Tukuy runasqa llullas kanku, nispa. 12Imawantaj Tata Diosman junt'asaj tukuy allin imasta ruwapuwasqanmantari? 13Salvación qeruta oqharisaj, Tata Diospa sutintataj oqharisaj Diosniypaj rejsikapusqayrayku. 14Imatachus ruwanayta Tata Diosman nisqayta kunanqa junt'apusaj, tukuy ayllumpa ñawpaqempi. 15Tata Diospa ñawpaqempeqa Payta munakojkunaj wañuyninkoqa may jatumpaj qhawasqa. 16Tata Dios, noqa kamachiyki kani, warmi kamachiykej wawan kani. Qanmin watawasqanku lasosta phaskarawanki. 17Agradecekuna jaywanata jaywasqayki, Tata Diospa sutinta oqharispa Diosniypaj rejsikapusqayrayku. 18Imatachus ruwanayta Tata Diosman nisqayta kunanqa junt'apusaj, tukuy ayllumpa ñawpaqempi, 19Tata Diospa wasimpa patiosnimpi, qampa chawpiykipi, Jerusalén. Tata Diosqa jatunchasqa kachun.


text: 1Ch'aqway tukukuqtintaq Pabloqa iñiqkunata waqyachimuspa paykunata kallpacharqan. Hinaspan paykunamanta kacharparikuspa puriripurqan Macedonia provinciaman rinanpaq. 2Chayninta purispanmi iñiqkunata allinta kallpachaykuspaña Grecia suyuman chayarqan. 3Chaypi kinsa killa kasqanmantañataq Siria provinciaman barcopi rinan kasharqan, hinaspan judío runakunaq pay contra mana allin yuyaykusqankuta yacharqorqan, chaymi Macedonianta kutipunanpaq yuyaykukurqan. 4Pablotan riysirqanku: Berea llaqtayoq Pirroq churin Sópater, Tesalónica llaqtayoq Aristarco, Segundopiwan, Derbe llaqtayoq Gayo, Timoteopiwan. Hinallataq Asia provinciamanta Tíquico, Trofimopiwan. 5Wakinmi ñawpaspa Troas llaqtapi suyamuwarqanku. 6Ñoqaykutaq Mana Qonchuyoq T'anta Mikhuna Fiesta qhepata Filipos llaqtaman barcopi rispa, Troas llaqtaman phisqa p'unchaypi paykunaman ayparqayku, chaypin qanchis p'unchayta paykunawan karqayku. 7Semana qallariy p'unchaytan iñiqkunaqa t'anta phasmiq huñunakurqayku, hinan Pabloqa paykunata yachachirqan. Qhepantin p'unchay puririnan kaqtintaq kuska tutakama unayta rimarqan. 8Huñunakusqayku altos wasipin askha lamparakuna k'anchasharqan. 9Ventanapitaq Eutico sutiyoq wayna tiyasharqan. Pablo unayta rimaqtintaq waynaqa puñuywan aysachikurqan. Misk'ita puñurqapuspan kinsa pata altosmanta pampaman urmaykurqan, chaymi wañusqata hoqarirqanku. 10Hinan Pabloqa uraykuspa waynata oqllaykurqan, marq'arikuspataq nirqan: –Ama mancharikuychischu, waynaqa kawsashanmi, nispa. 11Kaqta wichaspataq Pabloqa t'antata phasmirqan, mikhuspataq sut'iyamunankama unayta parlallarqantaq, chaymantataq puriripurqan. 12Waynata kawsashaqta wasiman pusaspankutaq iñiqkunaqa mayta kusikurqanku. 13Ñoqaykutaq barcoman ñawpaspayku Asón llaqtaman barcopi rirqayku, chaypi Pablowan tupanaykupaq, payqa chakillapi rinanpaqmi yuyaykukurqan. 14Asón llaqtapi paywan tupaqtiykutaq Pabloqa barcoman wichamurqan, hinaspan Mitilene llaqtaman rirqayku. 15Chaymanta barcopi rispaykutaq, qhepantin p'unchayta Quío isla chimpaman chayarqayku. Qhepakaq p'unchaytaq Samos islaman chimparqayku, qhepantin p'unchaytaq Mileto llaqtaman chayarqayku. 16Pabloqa manan Efeso llaqtaman chayayta munarqanchu, Asia provinciapi manaña qhepananrayku, chaymi chimpallanta barcopi pasananpaq yuyaykukurqan. Payqa usqhasharqanmi, atikuqtinqa Jerusalén llaqtapi Pentecostés p'unchayta kananrayku. 17Mileto llaqtapi kashaspataq Pabloqa waqyachimurqan Efeso llaqtapi iglesia umalli runakunata. 18Chayamuqtinkutaq paykunata nirqan: –Asia provinciaman chayamusqay p'unchaymantapachan qankunaqa yachankichis imaynatachus tukuy tiempo qankuna ukhupi purisqayta. 19Tukuypi huch'uyyaykukuspa mayta waqaspa Señorta servirqani, hinaña judío runakuna ñoqa contra imaymanata yuyaykusharqanku chaypas. 20Yachallankichistaqmi runa qayllapipas wasi-wasipipas imapas qankunapaq allin kaqtaqa yachachinaypaq listollapuni kashasqayta. 21Judío runakunamanpas mana judío runakunamanpas tukuy sonqon willarqani: Huchata saqepuspa Diosman kutirikuychis, Señorninchis Jesucristopipas iñiychis, nispa. 22Kunanqa Santo Espirituq pusasqanpunin Jerusalén llaqtaman rishani, chaypi imachus sucedewananta mana yachaspa. 23Ichaqa Santo Espiritullan sapanka llaqtapi willamuwan carcelman haykunayta ñak'arinaytawan. 24Manataqmi imaraykupas kawsayniytaqa ñoqa kikiypaq ancha chaniyoqpaqchu qhawarikuni, aswanpas kayllatan munani: Señor Jesusmanta chaskisqay llank'anata kusikuywan tukuyllatapuni. Kay llank'anaqa Diospa khuyapayakuyninmanta allin willakuykunata willanaymi. 25Diospa qhapaqsuyunmanta qankunaman willaspaymi purirqani, kunanqa yachanin, manan mayqenniykichispas uyayta rikuwankichisñachu. 26Chaymi kunan sut'inchaykichis: Ñoqaqa manañan huchayoqchu kani pillapas wiñaypaq huchachasqa kananmantaqa. 27Diospa lliw yuyaykusqantaqa mana pakaykuspan willarqaykichis. 28Chayrayku cuidakuychis kikiykichista, hinallataq lliw iñiqkunatapas cuidaychis, paykunata cuidaqpaqmi Santo Espíritu churarqasunkichis. Diospa iglesianta michiychis, chay iglesiantan Jesucristoq yawarninwan rantikurqan. 29Yachanin ripusqay qhepata q'otuqkuna yarqasqa lobokuna hina qankunaman haykumunanta, paykunaqa iñiqkunatan tukurqoyta munanqaku. 30Qankuna ukhullamantataqmi waqllisqa rimaq runakunaqa hatarinqa, iñiqkunata q'otuspa aysaqanankupaq. 31Chayrayku rikch'ashallaychispuni, kinsa watantin tuta-p'unchay sapankata waqayniywan mana samaspa anyasqayta yuyarispaykichis. 32Kunanqa, wawqeykuna, Diosmanmi hap'iykachiykichis, paypa khuyapayakuyninmanta simitataq sonqoykichispi hap'iychis, chayqa atiyniyoqmi kallpachanasuykichispaq, chay hinapi Diospa lliw akllakusqankunawan kuska herenciata Diosmanta chaskinaykichispaq. 33Manan piqpa qolqentapas qorintapas p'achantapas munapayarqanichu. 34Qankunaqa yachankichisñan kay makiykunawan llank'aqtiy ñoqapaqpas ñoqawan kaqkunapaqpas mana imapas pisiwasqankuta. 35Tukuy ruwasqaypin rikuchirqaykichis, chay hinata llank'aspa pisichikuqkunata yanapanapuni kasqanta. Señor Jesuspa siminkunata yuyariychis, pay kikinmi nirqan: “Aswan kusisamiyoqqa qoqmi chaskiqmantaqa”, nispa. 36Chaykunata nispañan llapankuwan qonqoriykukuspa mañakurqan. 37Chaymi llapallanku khuyayta waqarqanku, hinaspan Pablota abrazaykuspa much'aykurqanku, 38manañan uyaytaqa rikunkichisñachu, nisqanmanta khuyaytapuni llakikuspanku. Hinaspan barcoman riysirqanku.


text: 1Kriyiq masiykuna, qamkuna Dyusninchikpa akrashan wamrankuna kaqkunaqami, imanutaq paymaqa kusala shumaqta kawsan, chaynu kawsankimanllapa. 2Chaymi imata rurarpis uknikillapa uknikillapa llakipanakur ima rurayllapa. Chaqa imanutaq Jesucristumaqa kusalata llakipamarninchikllapa uchanchikllaparayku paylla wanuranmapis. Chaynu wanurmi, imanutaq uk ufrinditata rupachishamaqa kusala shumaq mishkita asyakun, chaynumi Tayta Dyuspa naypanmanqa qimikaran. 3Chaymi qamkuna, Dyus akrashan kusala shumaq kaqninkunana karqa, amami ukwan ukwan pununaykillapapaq, chaynulla ukman pinqaypaq imakunata ruranaykillapapaq rimankillapalamapischu. Chaynulla amami imaykillapata qamkunalapaq tantakunaykillapapaqmapis rimankillapachu. 4Amami kusala saqrata, chaynulla sunsunullaqa rimankillapachu. Chaynulla amami kusa pinqaypaqkunata rimar imaqa grasyakunkillapalamapischu. Ashwanmi chay mana allinkunata rimanaykillapamantaqa, Taytanchik Dyuslata payji nir ima alabayllapa. 5Chaqa qamkunaqami allita intrakankillapana, mayqanpis masayjun kar ukwan ukwan punuqkuna, chaynulla mana masayjun kaqkuna pakaplla punuqkuna, chay kusala pinqaypaq imakunata ruraqkuna, chaynulla mayqanpis payllapaq imankunata kusalata tantakuyta munaqkunaqami, Jesucristupa Taytan Dyus mantakuyashanmanqa, mana yaykuyta puytinqallapachu nir. Chaqa chaynu imankunalapi yarpuqkunaqami, Dyusninchikta mana adurarchu, ashwan chay iman kaqkunata aduraq yupayna. 6Chaynulla amami mayqanpis uchakuchishunanllapapaq llullachir yach'achishunqallapachu. Chaqa chaynu yach'achikutinllapami, Tayta Dyusta mana kasurnachu, ashwan paykuna munashannullana kawsanllapa. Chaymi Tayta Dyusqa tukuy chaykunawanqa pi├▒akur, kusala manchaypaq kastigutana kach'amun paykunamanqa. 7Chayraykumi chay munashanlata rurar kawsaqkunawanqa ama pich'unakunkillapalamapischu. 8Qamkunaqami, Jesucristuta unay mana riqsirqa, tutaparaqpi yupay kar mana allinkunata rurar kawsaq kankillapa. Piru kanan-shuypaqami Amitunchikpi kriyishaykillaparayku, paywan pullachakashana kankillapa. Chaymi ashwan uk achkirachikuq yupaylana, allinkunalata rurar kawsayllapa. 9Chaqa chay achkirachikuq yupay Jesucristuwan kaqkunaqami, imatapis allinkunalata, chiqap kaqkunalata rurar, ukninkunamatapis llakipar ima kawsanllapa. 10Chaymi allita intrakayllapa Amitunchik Jesucristuqa imanumi kawsanata munan nir. Chaynu intrakarqami, pay munashannula maydiyapis kawsankillapa. 11Chaynulla chay tutaparaqpi kaqkuna mana allinkunata yanqalla ruranllapa chaykuna yupayqa amami rurankillapachu. Ashwanmi allinlata rurar kawsar, intrachinkillapa chaynu pakaplla mana allinta rurayashanllapaqami, mana allinchu nir. 12Chaqa chay mana allinkunata pakaplla rurayashanllapapaq rimanapaqqami kusala pinqaypaq. 13Piru Taytanchik Dyusmi, chaynu mana allinkunata rurayatinllapamapis, shutiman rikarichin chay rurayashanllapataqa. 14Chaqa chay achkirachikuq chayqami ima mana allinta rurayashamapis, tukuylata shutillamanna rikarichin. Chayraykumi iskribikashakunapiqa nin: "Rikch'akuy qam punuqqa. Chay wanushakunapa rurinmanta sharimuy, Jesucristumi achkirachishunqana" nir. 15Chayraykumi, allita kwintata qukayllapa, ┬┐imanutaq Dyuspa naypanpiqa kawsayani? nir. Chaymi chaynu kwintata qukarqa, amanami sunsunulla yarpupakurnachu, ashwan tukuy allin kaqkunalapaq kusata intrakarna kawsankillapa. 16Chaymi kay tyimpukunapiqa imuraspis allinlata rurar kawsayllapa. Chaqa kay tyimpu kawsayashanchikllapapiqami, mayqanpis mana allinkunalata rurarna kawsayanllapa. 17Chaymi qamkuna kriyiqkunaqa amami sunsunullaqa imatapis rurankillapachu. Ashwan allita intrakar, Tayta Dyus munashannulla rurankillapa. 18Chaynulla amami mach'ankillapa imapischu. Chaqa chaynu mach'ar imaqami, mana tantyakar imachu, munashanlata ruranllapa. Ashwanmi tukuy kawsaynikillapataqa, Santu Ispiritupa makinlapina dijayllapa pay munashannullana rurachir kawsachishunanllapapaq. 19Chaymi ashwan uknikillapa uknikillapa salmukunata, himnukunata, Amitunchikpa takinkunata ima takir kusalata animachinakunkillapa. Chaynuqami tukuy shunquykillapawan Amitunchikta alabar imana kusala shumaqta kawsankillapa. 20Chaymi imuraspis Amitunchik Jesucristupa shutinlapi, tukuy imapi yanapamashanchikpaq tukuy tyimpu Taytanchik Dyustaqa payji nir ima alabashunllapa. 21Kriyiq masiykuna, qamkunaqami Jesucristupi kriyishaykillaparayku, uknikillapa uknikillapa rispitanakur, kasunakur ima shumaqta kawsankillapa. 22Qamkuna kriyiq warmikuna, runaykillapata allita kasunkillapa, imanutaq Amitunchik Jesucristuta kasunkillapa chaynulla. 23Chaqa runaqami, warminpaqa uman yupay. Imanutaq Jesucristumaqa paypi kriyiqkunapaqqa uman yupay chaynu. Chaynulla Jesucristuqami washamaqninchikllapa. Chaqa tukuy kriyiqkunaqa paypa kwirpun-ari kanchikllapa. 24Chaymi imanutaq, tukuy kriyiqkunamaqa Jesucristuta kusalata rispitar ima kawsanllapa, chaynumi qamkuna kriyiq warmikunapis runaykillapataqa tukuy imapipis kusa rispitullawan kasunkillapa. 25Chaynulla qamkuna kriyiq runakunapis, warmikillapata kusata llakipayllapa, imanutaq Jesucristumaqa, chay tukuyla kriyiqkunapaq llakishanrayku, wanuranmapis chaynulla. 26Chaynuqami ruraran, tukuy paypa kaqninkunaqa chay shutikushanllaparayku, chaynulla chay paypa rimayninwan kusala shumaq chuyala yupayna kananllapapaq. 27Chaynu karllapanaqami paypa kaqninkunana kar, shumaqchakashana kanqallapa. Chaymi manana ima lisyakar alliyasha yupay, granuyjun imalamapischu kanqallapa. Ashwanmi tukuyla kusa shumaqchakashana kanqallapa. 28Chaymi imanutaq uk runamaqa paypa kwirpunpaq kusata llakin, chaynumi llakinman warminpaqpis. Chaqa mayqanpis warminpaq llakiqqami, paypa kwirpunpaqpis kusalata llakiyan. 29Chaqa manami mayqanpis paypa kwirpuntaqa ch'iqninchu. Ashwanmi imanullapis qaran, kuytan ima, imanutaq Jesucristumaqa paypa kaqninkunataqa kusata kuytan chaynulla. 30Chaqa tukuy kriyiqkunaqa michka achka karllapamapis paypa kwirpun-ari kanchikllapa. 31Chayraykumi, runaqa taytanta mamanta dijar warminlawanna kawsanqallapa. Chaynami ishkantinqa uk kwirpulana yupay kawsanqallapa. 32Chaqa imanutaq uk runa warminwan pullachanakurmaqa ishkantinqa ukla yupayna, chaynumi mayqanpis Jesucristupi kriyirqa uklana paywanqa. Piru Tayta Dyus chaynu yarpushan unay mana intrakaypaq kasha karmapis, kusala shumaq kasha, allita intrakashaqa. 33Chayraykumi qamkunamanta runa kaqkunamaqa, ama qunqarchu warmikillapapaq llakiyllapa, imanutaq kwirpuykillapapaq llakinkillapa chaynulla. Chaynulla warmi kaqkunapis runaykillapata rispitar, kasur ima kawsayllapa.


text: 1Chaymantan Jesusqa akllaran qanchis chunka ishkayniyoq discipulonkunata. Hinaspan ishka-ishkayta comisionaspa mandaran, may llaqtakunamansi Jesús rinan karan, chay llaqtakunaman paykuna rinankupaq. 2Paykunatan Jesusqa khaynata niran: —Ashkan cosechanaqa kashan. Ichaqa Diosmanta willakuq runakunan chikallan kanku. Chayraykuyá qankunaqa Diosman orakuychis, yachachiq runakunata mandamunanpaq, saynapi llapallan runakunaman Diosmanta allin willakuykunata willamunankupaq, nispa. 3Kunanyá qankunaqa tukuy imamanta allinta cuidakuspa riychis. Noqan qankunataqa mandashaykichis atoqkunapa kasqanman ovejakunata hina. 4Hinaspapas qankunaqa aman apankichishchu qolqeta, mochilata, nitaq husut'atapas cambiakunaykichispaqqa. Saynallataq ñan risqaykichispiqa, aman piwanpas unayta parlaspachu demorankichis. 5Mayqen wasiman chayaspaykichispas, llapallan chay wasipi kaq runakunatayá rimayukunkichis khaynata: “Hawkayay qankunapi kachun”, nispa. 6Chay wasipi hukllapas allin runa kaqtinqa, qankunapa chay rimayukusqaykichisman hinan paykunapi chay hawkayay cumplikunqa. Sichus mana allin runakuna kaqtinkun ichaqa, qankunapa rimayukusqaykichis hawkayaytaqa mana paykunaqa chashkinqakuchu. 7Wasin-wasin samapakuqqa aman purinkichishchu. Aswanqa huk wasillapiyá samapakunkichis. Hinaspapas chay wasiyoqpa kapusqanman hina qosusqaykichistayá mikhunkichispas, hinallataq tomankichispas. Ichaqa huk llank'aq runaqa, chashkinqapunin pagontaqa. 8Mayqen llaqtaman chayaqtiykichispas, sichus runakuna allinta chashkisunkichis chayqa, ima mikhuna qosusqaykichistapas, mikhuychis. 9Saynallataq, chay llaqtapi kaq onqosqakunatapas sanoyachiychis. Hinaspa paykunatapas niychis: “Diospa gobiernanan p'unchawmi ña chayamushanña qankunaman”, nispa. 10Hinallataq may llaqtamanpas chayaqtiykichis, runakuna mana allintachu chashkisunkichis chayqa, callekunaman lloqsispaykichis, runakunata niychis khaynata: 11“Llaqtaykichispa allpan chakiykuman ratamuqtapas thaptikuykun, saynapi qankunaqa mana allin runakuna kasqaykichista yachanaykichispaq. Ichaqa yachaychisyá Diospa gobiernanan p'unchawmi ña chayamushanña qankunamanpas”, nispa. 12Cheqaqtapunin niykichis, juicio p'unchaw chayamuqtinqa, Diosmi castiganqa Sodoma llaqtamantapas aswan mastaraq chay mana chashkisuqniykichis llaqtataqa, nispa. 13Jesusqa nillarantaqmi: —Ay ¡imaynaraq kankichis Corazín llaqtapi tiyaq runakuna! Ay ¡imaynaraq kankichis Betsaida llaqtapi tiyaq runakuna! Qankunapa llaqtaykichispin ashka milagrokunata ruwarani. Sichus Tiro llaqtapi hinallataq Sidón llaqtapipas chay milagrokunata ruwayman karan chayqa, paykunaqa huchankumanta wanakuspankun rikuchikunkuman karan Diosman kutirikusqankuta, qashqa p'achakunawan p'achakuspanku, hinallataq ushpa hawakunapi tiyaspanku ima. 14Chayraykun juicio p'unchawpiqa, Tiro llaqtapi hinallataq Sidón llaqtapi tiyaq runakunamantapas aswan mastaraqmi castigasqa kankichis, qankuna Corazín llaqtapi tiyaq runakuna, hinallataq Betsaida llaqtapi tiyaq runakunapas. (Saynataqa castigasqa kankichis, Diosman mana kutirikusqaykichisraykun). 15¡Capernaúm llaqtapi tiyaq runakuna! ¿Creenkichishchu Dios qankunata hanaq pachaman oqarisunaykichista? ¡Manan! Aswanmi qankunaqa nina rawray infiernopa aswan más ukhu-ukhunmanraq wikch'uyusqa kankichis, nispa. 16Chaykunata niruspanmi Jesusqa discipulonkunata khaynata niran: —Qankunapa rimasqaykichista uyariq runakunaqa, noqatan uyariwan. Qankunata mana uyariq runakunan ichaqa, noqatapas mana uyariwanchu. Hinallataq qankunata mana chashkiqqa, noqatapas manan chashkiwanchu, nitaqmi mandamuwaqniy Diostapas chashkinchu, nispa. 17Jesuspa qanchis chunka ishkayniyoq comisionasqan discipulonkunan kusisqallaña kutimuspanku Jesusman willaranku khaynata: —Señor, sutiykipi qarqoqtiykuqa demoniokunapas kasuwankun, nispa. 18Chaymi Jesusñataq paykunata khaynata niran: —Arí, Satanastan rikurani rayo hina cielomanta urmayamuqta. 19Atiytan qoraykichis enemigoykichis diablota vencenaykichispaq, hinallataq mach'aqwaykunawan otaq ato-atoqkunawan qonqayllamanta tupaqtiykichispas, mana imanasunaykichispaq. 20Ichaqa amayá qankunaqa kusikuychishchu demoniokunata venceruspaqa; aswanqa hanaq pachapi sutiykichis escribisqa kasqanwanyá kusikuychis, nispa. 21Chay ratollapin Santo Espiritupa yanapayninwan anchata kusikuspa Jesusqa, khaynata niran: —Dios Taytalláy, qantan alabayki, qanmi kanki hanaq pachapipas, hinallataq kay pachapipas kamachiqqa. Tukuy ruwasqaykikunatan yachaq tukuq runakunamanqa mana rikuchirankichu. Aswanmi pisi yachayniyoq wawa hina kaq runakunallaman kaykunataqa yachanankupaq rikuchiranki. Sayna ruwasqaykimantan graciasta qoyki. Arí, Dios Taytalláy, sayna kanantan qanqa munaranki, nispa. 22Jesusqa chaypi kaq runakunatan nillarantaq: —Dios Taytaymi qoykuwaran tukuy imakunata. Noqataqa manan ni pipas allintaqa reqsiwanchu, aswanqa Dios Taytallaymi. Manataqmi Dios Taytaytaqa ni pipas reqsinchu; aswanqa noqa wawallanmi reqsini. Noqan runakunataqa akllani, paykunapas Dios Taytayta noqa hina reqsinankupaq, nispa. 23Chaymantan Jesusqa discipulonkunata sapallankupiña khaynata niran: —Mayna kusisqan qankunapa rikusqaykichista rikuq runakunaqa. 24Cheqaqtapunin niykichis, Diosmanta ashka willakuq profeta runakunan, hinallataq kay pachapi kamachiq runakunapas, qankunapa rikusqaykichistan rikuyta munaranku; hinaspapas qankunapa uyarisqaykichistan uyariyta munaranku. Ichaqa manan rikurankuchu nitaqmi uyarirankupashchu, nispa. 25Huk p'unchawmi leykunata yachachiq runa, Jesusta pantachispa p'enqayman churayta munaspa tapuran khaynata: —Yachachikuq, ¿imatataq noqari ruwayman, wañuruspa, Diospa ladonpi wiñaypaq kawsanaypaqrí? nispa. 26Chaymi Jesusqa payta contestaran: —¿Ima nispataq Moisespa escribisqan leypiri nishan? nispa. 27Hinaqtinmi leykunata yachachiq runaqa khaynata niran: —“Señor Diosniykitan munakunki tukuy sonqoykiwan, tukuy vidaykiwan, tukuy kallpaykiwan, hinallataq tukuy yuyayniykiwan ima. Saynallataqmi runamasiykitapas qan kikiykita hina khuyakunayki”, nispa 28Chaymi Jesusñataq niran: —¡Allinmi nisqaykiqa! Chaykunata ruwaspaykin Diospa ladonpiqa wiñaypaq kawsanki, nispa. 29Hinaqtinmi leykunata yachachiq runaqa allinpi qepayta munaspa, Jesusta kaqmanta tapuran: —¿Pitaq noqapa runamasiyrí? nispa. 30Chaymi Jesusqa kay willakuyta willaran: —Huk p'unchawmi huk runa Jerusalén llaqtamanta Jericó llaqtaman risharan. Hinaqtinmi ñan risqanpi, suwakunaqa hap'iruspanku nishuta maqaspanku tukuy kaqninkunatapas qechuranku. Hinaspan chay runataqa wikapatamuranku yaqa wañusqata hinaña. 31Hinaqtinmi chay ñanninta Israel nación llaqtayoq huk sacerdote runa rishaspan, chay k'irisqa runata karullamanta qawarispa pasatamuran. 32Hinallataqmi chay ñanninta rillarantaq Jerusalén templopi sacerdotekunata yanapaq Israel llaqtamanta huk Leví runa. Paypas chay k'irisqa runata rikuspan, huk lawman muyurispa pasatamuran. 33Saynallataqmi Samaria law llaqtamanta huk runapas chay ñanninta rillasharantaq. Paymi (ichaqa huk law nación llaqtayoq runa kashaspanpas), chay k'irisqa runata rikuruspa, anchata khuyapayaran. 34Chaymi chay k'irisqa runaman ashuyuspa, k'irinkunata vinowan hinallataq aceitewan ima hampiran. Chaymantan k'irinkunata wataruspa, asnonman montachispa, samana wasiman apaspa, chaypi cuidaran. 35Chay samana wasimanta ripuspanñataqmi, wasiyoqman ishkay p'unchaw jornal qolqeta qotamuran, khaynata nispan: “Kay k'irisqa runata allinta atiendeykapuwanki. Sichus masta gastanki chayqa, kutimuspaymi pagapusqayki”, nispa. 36Jesusqa saynata willaspanmi, leykunata yachachiq runata tapuran: —¿Qanri ima ninkitaq? Chay kinsantin runamantari, ¿mayqen kaqtaq runamasinta khuyapayaqrí? nispa. 37Hinaqtinmi leykunata yachachiq runaqa niran: —Chay k'irisqa runata khuyapayaspa yanapaq runan, nispa. Chaymi Jesusñataq niran: —Qanpas ripuspayki saynata ruwamuy, nispa. 38Jesusqa discipulonkunapiwanmi Jerusalén llaqtaman rishaspanku, huk llaqtaman chayaranku. Hinaqtinmi chay llaqtapi tiyaq Marta sutiyoq warmiqa wasinpi samachiran. 39Martapaqa karanmi huk hermanan María sutiyoq. Mariaqa Jesuspa yachachisqankunatan ñawpaqninpi tiyayuspa uyariran. 40Ichaqa Martañataqmi mikhuna ruwaypi hinallataq wasipi tukuy ruwanakunapi afanakuspa, Jesuspa yachachisqankunataqa mana uyariranchu. Chaymi Martaqa Jesusman ashuyuspa khaynata niran: —Señorlláy ¿manachu qanman imapas qokusunki hermanay mana yanapawaqtin? Niy, ima ruwayllapipas yanapawananpaq, nispa. 41Hinaqtinmi Jesusqa Martata contestaran: —¡Ay, Marta, Marta! ¿Imanaqtintaq qanri wasipi tukuy ima ruwanakunawan ancha afanasqallaña kashankirí? 42Ichaqa ima ruwaykunamantapas aswan más allinqa, yachachisqaykunata uyariymi. Chaymi Mariaqa, aswan más allinnin kaqta akllarukun. Chay yachasqantaqa manan ni pipas qechunqachu, nispa.


text: 1Irmänucuna, sumaj tantiyacunquiman. Mana pipis maquichacamanchu. Tayta Diosninchim acracamasha caçhan canäpaj. Taytanchi Jesúspis ricaripamasha. Paypa shiminta willapäcuptï, çhasquicärishcanqui. 2Waquin runacuna pampaman çhuramaptinsi, jamcunapaj Tayta Diosninchipa caçhan caycä. Chaymi willapashajta çhasquicur, Taytanchi Jesúspa maquinçhu cawarcaycanqui. 3Pampaman çhuramajcunapis sumaj tantiyacunman. 4Nuwacunapis micush-upush purinä camacan. 5Tayta Diosninchiman yupachicuj warmiwan majachacänäpis camacan. Kefas nishan Pedrupis, waquin Taytanchi Jesúspa caçhancunapis, paypa wauguincunapis warmintin purircaycan. 6Ichanga Bernabítawan nuwata micush-upush purinäta miçharcaycämanqui. Nuwacunalla arunäta munarcaycanqui. 7Llapanchi musyanchi murucucunapis micush-upush purishanta, çhacra arujpis çhacrapa wawanpita cawashanta, uywa michijcunapis uywanpita cawashanta. 8Rimashäga mana runapa yarpayllanchu. Manchäga Moiséspa shiminta rimä. 9Shiminçhu isquirbiraycan: Türuta yargaycajta ama aruchinquichu nir. Chaynuy niycaptin, ¿türucunallatachuraj Tayta Diosninchi llaquipaycan? 10Mana. Nuwacunapaj isquirbichiran. Chay-jina çhacra arujcunapis, pallapacujcunapis arushanpita cawan. 11Nuwacuna murupacuj-yupay Tayta Diosninchipa alli willapanta willapashcaj. Chaymi çhacra arujcunata-jina imatapis tarichimänayqui camacan. 12Waquin caçhacunata tariycachir, nuwacunatapis tarichimanquiman. Taytayqui-yupaymi caycä. Ichanga canancamanpis ñacayçhu cawarsi, mana imatapis mañacushcajchu. Paçhan-raycullar Washäcuj Jesúspa alli willapanta willapäcun nir pipis jamurpämänanpita mana imatasi ashishcächu. 13Tayta Diosninchipa wasinçhu aruj cüracunapis arushanpita cawan. Uywata rupachij cüracunapis Tayta Diosninchita jarashanpita waquinta micun. 14Tayta Jesúspis tantiyachicusha: Alli willapäta willapäcujcuna micush-upush purinan camacan nir. 15Chaypis mana imatapis mañacushcajchu. Cartacamursi, mana imatapis ashïchu. Paçhalläta ashinäpita jina wañucümanpis. Imata nimaptinpis, shimïta mana cutiricushächu. 16Mana alli ricash caytachu ashiycä. Manchäga imanuypapis Jesúspa alli willapanta willapäcüman. Jamacuyta munarpis, mana camäpacümanchu. Alli willapanta mana willapäcuptï, ñacaymançhi jaycamangapaj. 17Chaymi quiquilläpita mana willapäcuptï, imata ashinäpis mana camacanchu. Tayta Diosninchi caçhamaptin, shiminta çharcuycä. 18Tayta Jesúspa alli willapanta willapäcushalläwan cushish cawä. Mana imatapis shuyänachu. Chaymi caçhan carsi, imatapis mana mañacüchu. 19Runacunapis mana maquichacamanchu. Chaypis Jesúspita willapänä-raycur llapan runapa maquinçhu-yupay cawaycä. Jesúspa shiminta çhasquicärinanta munaycä. 20Chaymi Israel runacunata willapänä-raycur Israel runacuna-jina cawashcä. Paycuna-jina Moiséspa shimintapis çharcushcä. Ichanga mana Moiséspa shiminta çharcushanchipitachu Tayta Diosninchi alli ñawinwan ricamanchi. 21Chaynuypis jäpa runacunata willapänä-raycur, jäpa runacuna-jina cawashcä. Washäcuj Jesúspa shiminta çhasquicush carsi, Tayta Diosninchipa shimintapis çharcuycä. 22Mushuj irmänucunata willapänä-raycur paycuna-jina cawashcä. Pï-maypis Tayta Diosninchipa shiminta llapan shungunwan çhasquicunanta munar, imatapis rurashcä. Llapanwan-yupay paycuna-jina cawashcä. 23Nuwata jishpichimänanpäpis Jesúspa alli willapanta pï-maytapis willapashcä. Imatapis llapan shungüwan rurashcä. 24- 25 Musyashanchinuypis llallinacujcuna llapan shungunwan llallinacun. Llallinacunanpaj waran-waran yaçhacun shungun mana ushyacänanpaj. Pipis puntata çhayaptin, alli ñawinwan ricar: Llallishcanqui nir umanman jaçhapita pilltash curünallata jatipan. Ichanga chaquicäcushpan ushyacan. Llallijcuna yaçhacushan-jina Tayta Diosninchipa shungun munashannuy cawashun. Chaynuy cawaptinchi, Tayta Diosninchi alli ricamäshun. Mana ushyacaj cawaytapis tarichimäshun. 26-27 Chaymi ushyacajcunata mana yarpächu. Manchäga waran-waran Tayta Diosninchipa shungun munashannuy cawä. Ñacayçhu juyarpis, mana llaquicüchu. Maquinpita mana witicüchu. Witicuptï Tayta Diosninchi mana shuntamaptin, willapäcur purishäpis manacajllapäçhi canga.


text:
Meta suyu
Meta suyu nisqaqa (kastilla simipi: Departamento de Meta) Kulumbya mama llaqtapi huk suyum. Uma llaqtanqa Villavicencio llaqtam.
Yuyarina
Wiñay kawsay[llamk'apuy | pukyuta llamk'apuy]
Departamento p'unchaw kamasqa 1 ñiqin anta situwa killapi 1960 watapi.
Allpa saywachi[llamk'apuy | pukyuta llamk'apuy]
Pulitika rakiy[llamk'apuy | pukyuta llamk'apuy]
Meta suyu: 29 munisipyukuna:
Runakuna[llamk'apuy | pukyuta llamk'apuy]
Markapi paqarisqa[llamk'apuy | pukyuta llamk'apuy]
Pukyukuna[llamk'apuy | pukyuta llamk'apuy]
Kaypipas qhaway[llamk'apuy | pukyuta llamk'apuy]
Hawa t'inkikuna[llamk'apuy | pukyuta llamk'apuy]
- Commons nisqaqa multimidya kapuyninkunayuqmi kay hawa: Meta suyu.
- Uficial qillqa web Meta Gubirnasyun (kastilla simipi)
- Información local generada en las bibliotecas públicas del Meta en el marco del proyecto “Súmese a la Expedición Botánica”


text: 1Chaykuna qhepatataq umalli runakuna asuykamuwaspa niwarqanku: Israel runakuna, sacerdotekuna, Leví runakunapas manan kay suyu runakunaq map'a millay ruwayninkunamanta t'aqakunkuchu. Canaán runakuna, Het runakuna, Ferez runakuna, Jebus runakuna, Amón runakuna, Moab runakuna, Egipto runakuna, Amor runakuna hinallataqmi ruwashanku. 2Chay runakunaq ususinwanmi paykunapas churinkupas casarakurqanku, ñawpaqtaqa umalli runakunan kamachiqkunan chay hinata huchallikurqanku. Chay hinapin Diospa ch'uya llaqtanqa chay runakunawan qhellichakapurqanku, nispa. 3Chayta uyarispaymi p'achayta capayta llik'ikurqani, chukchaytapas sunkhaytapas t'irakurqani, sinchi llakisqataq tiyaykurqani. 4Hinan Israel runakunaq Diosninpa nisqanta llapa manchakuqkuna ñoqaman huñukamuwarqanku, kamachi-kaymanta kutimuqkunaq huchallikusqan hawa. Ñoqataq sinchi llakisqa phutisqa tiyasharqani tarde sacrificio horaskama. 5Sacrificio horasña kaqtintaq, llakikusqaymanta sayarispa llik'isqa p'achantin qonqoriykukuspa, Diosniy Señor Diosman makiyta haywarispa 6mañakurqani: ¡Diosníy! P'enqasqan musphasqan kashani, manan imayna rimariyta atishanichu, huchaykun sinchita miraykun uma wasapayta, huchaykun hanaq pachakamaraq chayan. 7Ñawpa taytaykuq p'unchayninmantapacha kunankaman sinchi huchallapi kawsayku. Chay huchayku hawan ñoqaykutapas, reyniykutapas, sacerdoteykutapas wak llaqta reykunaman hap'ichiwarqankiku, chaymi k'irisqa, wikch'usqa, llat'anasqa, pisichasqa ima karqayku. Chay hinallataq kunanpas kashayku. 8Chaywanpas, Diosniyku Señor Dios, qanqa khuyapayariwarqankikun, chaymi kaypi kashayku pisilla puchuqkuna kay ch'uya hallp'api samilla tiyanaykupaq. Kamachi-kayniykumanta samarichiwaspaykiku, sonqoykutapas kawsarichiwarqankiku. 9Kamachiña karqayku chaypas, qanqa manan saqerpariwarqankikuchu. Qanmi khuyapayaspa Persia suyu reykunawan allinta qhawarichiwarqankiku. Chayraykun kawsayniyoqta kutichimuwarqankiku, wasiykita thunisqamanta wakmanta sayarichinaykupaq, Judapi Jerusalenpi samillata waqaychawanaykikupaq. 10Kunanqa Diosniyku, ¿ima nisaqkutaq, chhaynataña ruwashaqtiykipas? Kamachikusqaykitan p'akirqayku. 11Qanmi kamachiyki profetakunawan kamachiwarqankiku: Hap'ikapuq haykunaykichis hallp'aqa qhellichasqan kapun chaypi tiyaq runakunaq map'a millay-kayninwan, suyuntintataq qhelli-kayninkuwan hunt'aykurqanku. 12Chayrayku, ususiykichista churinkuwanqa ama casarachinkichischu, amataq ususinkuwanpas churiykichista casarachinkichischu, amallataq paykunaq allin kanantapas qhapaqyanantapas munankichischu. Chay hinapin kallpayoq kankichis, hallp'aq allin poqochisqanta mikhunkichis, hinallataq churiykichispaq chay hallp'ata wiñaypaq saqenkichis, nispa. 13Tukuy imaymana sasakunataña muchurqayku mana allin ruwasqaykumanta huchaykumantawan chaypas, manan muchuchiwarqankiku huchaykumanta chaskinaykuta hinapunichu, aswanpas kay pisilla puchuq runakunatan qespichiwarqankiku. 14¿Imaynataq kamachikuyniykikunata wakmanta p'akiykuman, kay map'a millay runakunawan casarakuspayku? Chay hinata ruwaqtiykuqa, phiñakuspaykin llapallaykuta ch'usaqyachiwankiku. 15¡Ay! Israelpa Diosnin Señorniyku, chaninmi kanki. Qanmi kay pisilla puchuq runakunata kawsachiwankiku. Qanmanmi huchaykuta willakuykiku, ñawpaqeykipiqa manan huchantin kaykumanchu, nispa.


text: 1Chaymanta uk lugarta pasayarnaqa, Jesusqa rikaran uk runa nasishanmanta-pacha syigu kaqta. 2Chaymi yach'akuqninkunaqa Jesustaqa kaynu nir tapuranllapa: --Yach'achikuq Taytituy, ¿imaraykutaq kay runaqa syigu nasisha kasha kanqa, taytankunapa uchanraykuchu, manaqachu paypa uchanrayku? 3Chaynu taputinllapami, Jesusqa niran: --Manami paypa uchanrayku, chaynulla taytankunapa uchanraykuchu chaynuqa nasisha. Ashwanmi chaynuqa nasisha karan pay alliyatin rikar, Tayta Dyuspaq allita yach'ananllapapaq. 4Chayraykumi achkilla katinraq chay kach'amasha kaqpa trabajuntaqa rurashunllapa. Chaqa tutapananpaq urami ch'amunqana. Chaynu tutapatinqami manana mayqanpis trabajanqanachu. 5Chaqa nuqa kay pachapi karllaraqmi, tukuypa achkirachikuqnin kani nir. 6Chaynu nirnaqami Jesusqa pachaman tuqakur, tuqayninwan lluchkitata rurar, chay syigupa nawinta 7salar kaynu niran: --Rir paqakuy Siloe' shutiq quch'api. (Siloimi, rimayninchikpiqa munan niyta 'Kach'amusha' nir). Chaymi chay syiguqa rir paqakurqa, rikakurna tikrakamuran. 8Piru paytaqami chay yatanpi taqkuna, chaynulla wakinkunapis unaylla rikasha karanllapa limusnata mañakur taqta. Chaymi chay runakunaqa kaynu ninakuqllapa: "¿Manachu kay runaqa limusnata mañakur taq chay?" nir. 9Ukkunaqa niyaqllapa: "Chiqaptami pay" nir. Ukkuna-shuypaqa niyaqllapa: "Manami paychu. Michka kusa paynu karmapis" nir. Piru chay alliyasha runaqami niyaq: "Ari', nuqami kani" nir. 10Chaymi tapuranllapa: --¿Imanutaq kananqa rikakuyta puytinki? nir. 11Chay alliyasha chayqa, niran: --Chay runa Jesu's shutiqmi pachalapi tuqayninwan lluchkitata rurar, nawiyta salar nimaran: 'Rir chay quch'a Siloe' shutiqpi paqakuy' nir. Chaynu nimatin paqakurmi, rikakuyta puytirayna. 12Chaymi qashan tapuranllapa kaynu nir: --¿Maypitaq chay runaqa? Payqami niran: --Manami yach'anichu nir. 13- 14Jesusqami samana diyapi lluchkitata rurar, chay syigu runata allichashanqa karan. Chaymi, unay syigu kasha runataqa aparanllapa fariseukunaman. 15Chaymantami, paykunaqa tapuranllapa: --¿Imanutaq kananqa rikakuyta puytinkina? nir. Payqami niran: --Nawiyta lluchkitawan salatin, rir paqakushaymanta-pachami kananqa rikakunina. 16Wakin fariseo runakunaqami niranllapa: --Chayta rurashaqami mana Dyusmanta Shamuq Runachu kanqa. Chaqa manari samana diyamatapis kwintachayanchu nir. Piru ukkunaqami niyaqllapa: --¿Uk runa uchayjunqami chay mana ruraypaq milagrukunataqa mana rurayta puytinmanchu? Chaynu ukmanta ukmanta rimarmi, mana chayllatanachu yarpuyaqllapa. 17Chaymi qashan kaynu nir tapuranllapa chay unay syigu karan chay runataqa: --Kanan rikakunaykipaq allichashushanraykuqa, ¿imaninkitaq paypaqqa? Payqa niran: --Nuqami nini, Dyuspa uk rimaqnin kanqa nir. 18Piru Israelmanta karguyjunkunaqami mana kriyinaranllapachu chiqap syigu kasha kanqa nirqa. Chaymi, taytankunata qayachimuranllapa. 19Chaymi kaynu nir tapuranllapa: --¿Kayqachu wamraykillapa? ¿Manachu qamkunaqa niraykillapa syigu nasiran nir? ¿Imanutaq kananqa rikakuyta puytin? nir. 20Chaynu taputinllapami, taytankunaqa niranllapa: --Yach'anillapami payqa wamrayllapa syigu nasisha karan chay nir. 21Piru manami yach'anillapachu imanumi kananqa rikakuyta puytinna, chaynulla mayqanmi allichasha nirmapis. Dijur payta tapuyllapa willashunqallapa. Chaqa paypismi byiju runana nir. 22Chaynuqami taytankunaqa rimaranllapa manchakushanllaparayku. Chaqa Israelmanta karguyjunkunaqami parlasha karanllapa, mayqanpis Jesusta Dyuspa Akrashan Cristun nir kriyiqtaqa chay tantakananllapa wasimanta itakunanllapapaq nir. 23Chayraykumi, taytankunaqa kaynu niranllapa: "Dijur payta tapuyllapa. Chaqa payqami byiju runana" nirqa. 24Chaymantami chay Israelmanta karguyjunkunaqa, qashan chay syigu alliyashataqa, qayamur tapuranllapa: --Chiqapta Dyuspa naypanpi jurar willamayllapa. Chaqa nuqakunaqami yach'anillapa chay allichashusha runaqami kusala uchayjun nir. 25Chaynu taputinllapami, payqa niran: --Nuqaqami mana yach'anichu uchayjun mana uchayjun nirmapis. Nataq nuqaqami yach'ani syigu karay, piru kananqami rikakunina nir. 26Chaynu nitinmi, qashan tapuranllapa: --¿Imanutaq rurashuran? ¿Imatataq ruraran rikakunaykipaqqa? nir. 27Payqa niran: --Willashurayllapanami, ¿manachu intrakankillapa? ¿Imapaqtaq qashan willashunayta munankillapa? ¿Manaqachu qamkunapis paypa yach'akuqninna kanayankillapa? nir. 28Chaynu nitinmi, kusata musyar niranllapa: --Qamqami chay runapa yach'akuqninna kanki. Nataq nuqakuna-shuypaqa Moisespa yach'akuqnin kanillapa. 29Chaqa allitami yach'anillapa, Dyusmi Moisestaqa willaran nir. Piru chay runapaq-shuypaqami mana yach'anillapachu maymantami rikarimusha nirmapis. 30Chaynu nitinllapami, chay runaqa niran: --¡Imanutaq kayqa kanqa! Qamkunaqa mana yach'ankillapachu maymantami chay runaqa nirmapis. Piru nuqata-shuypaqami syigu kashaymanta allichamashana. 31Allita yach'ashanchikllapanu, uk uchasapataqami Dyusqa michka mañakutinmapis mana uyapanchu. Ashwanmi paylata sirbir, munashanta ruraqkunalatami uyapan. 32Manami maydiyapis uyashanchikllapachu, uk runa nasishanmanta-pacha syigu kaqta uk runa allichasha nirqa. 33Chaqa chay runa, Dyusmanta mana shamusha karqa, manami imatapis rurayta puytiyanmanchu nir. 34Chaynu nitinmi, niranllapa: --Qam kusala uchayjun nasisha karmapischu, ¿nuqakunata yach'achimanayankillapa? nir. Chaynu nirmi, chay tantakananllapa wasimantaqa itakuranllapana. 35Chaymantami Jesusqa yach'aran chay tantakananllapa wasimanta itakushallapa chay syigu kayar alliyasha runataqa nir. Chaymi, payta tarirqa Jesusqa kaynu nir tapuran: --¿Qamqachu kriyinki Dyusmanta Shamuq Runapiqa? nir. 36Chaymi chay runituqa niran: --Taytituy, mayqantaq payqa willamay, nuqa kriyinaypaq nir. 37Jesusqa niran: --Rikashaykinami. Nuqami kani. Nuqallawanmi parlayanki nir. 38Chaymantami chay runaqa, Jesuspa naypanpi qunqurikur kaynu niran: --Kriyinimi qampi Taytituy nir. 39Chaymantami Jesusqa niran: --Nuqami kay pachaman shamusha kani tukuyta allita rikar yach'anaypaq. Chaynulla syigukunaqa rikakunanpaq. Nataq chay rikakuqkuna-shuypaqa amana rikakunanpaqnachu nir. 40Chaynu Jesu's nitinmi, wakin fariseo runakuna chaypi kar, uyakuqkunaqa niranllapa: --¿Nuqakunapischu syigukuna kanillapa? nir. 41Jesusqa niran: --Qamkuna syigukuna karllapaqa, manami uchayjunchu kankimanllapa. Piru rikakuni nishaykillaparayku, ashwan uchayjun kankillapa nir.